Samuel Nhoma a Ɛto So Abien 10:1-19\nWodii Ammonfo ne Siriafo so nkonim (1-19)\n10 Akyiri yi, Ammonfo+ hene wui, na ne ba Hanun bedii n’ade.+ 2 Ɛnna Dawid kae sɛ: “Mɛda ɔdɔ a enni huammɔ adi akyerɛ Nahas ba Hanun sɛnea ne papa daa ɔdɔ a enni huammɔ adi kyerɛɛ me no.” Enti Dawid somaa ne nkoa sɛ wɔnkɔkyekye ne werɛ, ne papa wu no ho. Nanso bere a Dawid nkoa no kɔɔ Ammonfo asaase so no, 3 Ammon mpanyimfo bisaa wɔn wura Hanun sɛ: “Wugye di sɛ Dawid pɛ sɛ odi wo papa ni nti na wasoma sɛ wɔmmɛkyekye wo werɛ yi? Wunnye nni sɛ Dawid repɛ ɔkwan a ɔbɛfa so adi wo so nkonim nti na wasoma ne nkoa aba wo nkyɛn sɛ wɔmmɛsra asaase yi na wɔnhwɛ sɛnea ɛte?” 4 Enti Hanun kyeree Dawid nkoa no yii wɔn abogyesɛ fã,+ na otwitwaa wɔn ntaade so besii wɔn to, na ɔma wɔkɔe. 5 Bere a nkurɔfo kɔbɔɔ Dawid amanneɛ no, ɛhɔ ara na ɔsomaa mmarima kohyiaa wɔn esiane animguase kɛse a ato wɔn nti; na ɔhene ka kyerɛɛ wɔn sɛ: “Montena Yeriko+ nkosi sɛ mo abogyesɛ bɛsan afuw ansa na moasan aba.” 6 Akyiri yi, Ammonfo no hui sɛ wɔahyɛ Dawid abufuw.* Ɛno nti Ammonfo no soma kɔbɔɔ paa maa Siriafo a wɔwɔ Bet-Rehob+ ne Siriafo a wɔwɔ Soba+ de asraafo* 20,000 bae, na Maaka+ hene de mmarima 1,000 bae, ɛnna Istob* nso de mmarima 12,000 bae.+ 7 Dawid tee no, ɔmaa Yoab ne asraafo no nyinaa ne mmarima a wonim ko paa no kohyiaa wɔn.+ 8 Na Ammon akofo kɔboaa wɔn ho ano wɔ kurotia, na Siriafo a wɔwɔ Soba ne Rehob ne Istob* ne Maaka no kogyinagyinaa petee mu. 9 Bere a Yoab hui sɛ dɔm a wɔreba no so no bi wɔ n’anim ne n’akyi no, ɔpaw Israel mmarima a wonim ko paa no bi, na wɔboaa wɔn ho ano kohyiaa Siriafo no.+ 10 Ɔde dɔm a aka no hyɛɛ ne nua Abisai+ nsa sɛ ɔne wɔn nkɔ akono nkohyia Ammonfo no.+ 11 Ɛnna ɔkae sɛ: “Sɛ Siriafo no ahoɔden boro me so a, bra begye me, na sɛ Ammonfo ahoɔden boro wo so a, me nso mɛba abegye wo. 12 Ma yɛnyɛ den na yɛmfa akokoduru+ nko mma yɛn man ne yɛn Nyankopɔn nkurow, na Yehowa bɛyɛ nea eye wɔ n’ani so.”+ 13 Ɛnna Yoab ne ne dɔm no kɔɔ wɔn anim kohyiaa Siriafo no wɔ ɔko no mu, na woguan fii n’anim.+ 14 Bere a Ammonfo no hui sɛ Siriafo aguan no, wɔn nso guan fii Abisai anim, na wɔsan kɔɔ kurow no mu. Akyiri yi, Yoab gyaee Ammonfo no akyi di san baa Yerusalem. 15 Bere a Siriafo no hui sɛ wɔadi nkogu wɔ Israelfo anim no, wɔsan kɔboaboaa wɔn ho ano.+ 16 Enti Hadadeser+ soma kɔfaa Siriafo a wɔwɔ Asubɔnten no*+ ho baa Helam; Hadadeser sahene Sobak na odii wɔn anim de wɔn bae. 17 Dawid tee ho asɛm ara pɛ, ɔboaboaa Israel nyinaa ano kotwaa Yordan kɔɔ Helam. Ɛnna Siriafo de akofo kohyiaa Dawid, na wɔne no koe.+ 18 Nanso Siriafo no guan fii Israelfo anim, na Dawid kunkum Siriafo 700 a wɔtete nteaseɛnam mu ne mmarima 40,000 a wɔtete apɔnkɔ so, na wɔn sahene Sobak nso, okum no.+ 19 Bere a ahemfo no nyinaa, kyerɛ sɛ, Hadadeser nkoa no hui sɛ wɔadi nkogu wɔ Israel anim no, ɛhɔ ara na wɔne Israel yɛɛ asomdwoe apam, na wɔbɛhyɛɛ wɔn ase,+ na Siriafo suroe sɛ wɔbɛko agye Ammonfo bio.\n^ Anaa “mmarima a wofi Tob.”


2 Cronica 10 APSD-CEB – 2 Berɛsosɛm 10 ASCB | Biblica\n2 Cronica 10 APSD-CEB – 2 Berɛsosɛm 10 ASCB\n2 Berɛsosɛm 10:1-19\nAtifi Fam Mmusuakuo Te Atua\n1Rehoboam kɔɔ Sekem, ɛfiri sɛ, na Israelfoɔ nyinaa akɔ hɔ sɛ wɔrekɔsi no ɔhene. 2Ɛberɛ a Nebat babarima Yeroboam tee Salomo wuo no, ɔfiri Misraim baeɛ, ɛfiri sɛ, ɔdwane firii Salomo anim kɔɔ Misraim. 3Israel mpanimfoɔ soma maa wɔkɔfaa Yeroboam, na ɔne Israel nyinaa kɔɔ sɛ wɔne Rehoboam rekɔkasa. 4Wɔkaa sɛ, “Wʼagya hyɛɛ yɛn ma yɛyɛɛ adwumaden. Yɛsrɛ wo, te saa adwumaden ne apeatoɔ adesoa duruduru a wʼagya de soaa yɛn no so. Woyɛ saa a, yɛbɛsom wo nokorɛ mu.”\n5Rehoboam buaa wɔn sɛ, “Mommra nnansa akyi, mmɛgye mmuaeɛ.” Enti, nnipa no kɔeɛ.\n6Na Ɔhene Rehoboam kɔɔ ne mpanimfoɔ bi a na wɔtu nʼagya Salomo fo ne wɔn kɔsusuu asɛm no ho. Ɔbisaa wɔn sɛ, “Moka asɛm no ho ɛdeɛn? Mmuaeɛ bɛn na memfa mma saa nnipa yi?”\n7Mpanimfoɔ yi buaa sɛ, “Sɛ woyɛ nnipa no yie, na woyɛ ayamyɛ kyerɛ wɔn ma ɛsɔ wɔn ani a, wɔn nso bɛyɛ wo nkurɔfoɔ nokwafoɔ.”\n8Nanso Rehoboam amfa afotuo a mpanimfoɔ no tuu no no. Mmom, ɔkɔɔ nʼatipɛnfoɔ mmabunu bi a ɔne wɔn sii so a na wɔtu no fo no nkyɛn. 9Ɔbisaa wɔn sɛ, “Mo nso mo adwene ne sɛn? Mmuaeɛ bɛn na memfa nkɔma nnipa a wɔpɛ sɛ mete adesoa a mʼagya de soaa wɔn no so?”\n10Mmeranteɛ no buaa sɛ, “Ka kyerɛ wɔn a wɔnwiinwii no sɛ, ‘Me kɔkorɔbɛto mu pi sene mʼagya asene; sɛ modwene sɛ ɔhyɛɛ mo so dodo a, montwɛn na monhwɛ sɛdeɛ mɛyɛ.’ 11Aane, na mʼagya yɛ den wɔ mo so, nanso me deɛ, mɛyɛ deɛ ɛkyɛn saa. Sɛ mʼagya kaa mo mpire a, me deɛ mede anyanyankyerɛ bɛkeka mo.”\n12Nnansa akyi, Yeroboam ne nnipa no nyinaa sane baa sɛ wɔrebɛtie Rehoboam mmuaeɛ, sɛdeɛ ɔkaeɛ no. 13Na Rehoboam de ahantan kasa kyerɛɛ wɔn. Wamfa mpanimfoɔ no afotuo, 14na ɔfaa mmeranteɛ no afotuo. Ɔka kyerɛɛ nnipa no sɛ, “Na mʼagya ma moyɛ adwumaden, na me deɛ, mɛkyɛn saa! Sɛ mʼagya kaa mo mpire a, me deɛ, mede anyanyankyerɛ na ɛbɛkeka mo!” 15Enti, ɔhene no antie nnipa no adesrɛ. Sɛdeɛ nneɛma mu daneeɛ no nyinaa firi Awurade, ɛfiri sɛ, ɛmaa asɛm a Awurade nam Ahiya a ɔfiri Silo so ka kyerɛɛ Nebat babarima Yeroboam no baa mu.\n16Ɛberɛ a Israel hunuu sɛ ɔhene no anyɛ wɔn abisadeɛ amma wɔn no, wɔteateaam sɛ,\n“Dawid ne nʼadedie ntoasoɔ no mfa wɔn ho.\nYɛne Yisai babarima no nni twaka biara.\nIsrael, momma yɛnkɔ yɛn afie.\nAo Dawid, kɔhwehwɛ wʼankasa wo fie.”\nEnti, Israel nyinaa sane kɔɔ efie. 17Na Rehoboam kɔɔ so dii Israelfoɔ a na wɔtete Yuda nkuro so no so ɔhene.\n18Ɔhene Rehoboam somaa Hadoram a na ɔhwɛ nnwumayɛfoɔ so no sɛ ɔnkɔhwɛ mma ɔman no nyɛ dinn, nanso Israelfoɔ no sii no aboɔ, kumm no. Ɛberɛ a ɔhene Rehoboam tee saa asɛm no, ntɛm ara, ɔhuri tenaa ne teaseɛnam mu, dwane kɔɔ Yerusalem. 19Israel mmusuakuo a wɔwɔ atifi fam no ampene so sɛ Dawid aseni biara bɛdi wɔn so ɔhene de bɛsi ɛnnɛ.\nASCB : 2 Berɛsosɛm 10


Yosef kyerɛɛ Farao dae ase (1-36)\nFarao hyɛɛ Yosef anuonyam (37-46a)\nYosef hwɛɛ aduan so (46b-57)\n41 Mfe abien akyi no, Farao soo dae+ sɛ ogyina Asubɔnten Nil ho. 2 Ohui sɛ anantwi ason a wɔn ho yɛ fɛ na wɔadɔ srade apue afi asubɔnten no mu, na na wɔrewe sare a ɛwɔ Nil ho no.+ 3 Ɔsan huu anantwi ason foforo a wɔn ho yɛ tan na wɔafomfɔn sɛ wofi Nil no mu apue, na wobegyinagyinaa anantwi a wɔadɔ srade no nkyɛn wɔ Nil no ho. 4 Afei anantwi a wɔn ho yɛ tan na wɔafomfɔn no wee anantwi ason a wɔn ho yɛ fɛ na wɔadɔ srade no. Ɛhɔ ara na Farao ani tewee. 5 Ɔsan dae bio, na ɔsoo dae a ɛto so abien. Ohui sɛ hwiit* mmɛtem akɛse ason a ɛyɛ fɛ apuepue dua koro so.+ 6 Afei hwiit mmɛtem ason nteaanteaa a apuei mframa ama atwintwam nso dii akyi bae. 7 Na hwiit mmɛtem nteaanteaa no memenee hwiit mmɛtem akɛse ason a ɛyɛ fɛ no. Afei Farao ani tewee, na ohui sɛ ɛyɛ dae. 8 Ade kyee anɔpa no, na ne ho yeraw no. Enti ɔsoma kɔfrɛɛ Egypt akɔmfo ne anyansafo nyinaa bae, na ɔkaa ne dae no kyerɛɛ wɔn. Nanso wɔn mu biara antumi ankyerɛ Farao dae no ase. 9 Ɛhɔ na nsahyɛfo panyin no ka kyerɛɛ Farao sɛ: “Mɛka me bɔne nnɛ. 10 Bere bi Farao bo fuw ne nkoa, enti ɔde me ne paanootofo panyin no nyinaa koguu afiase wɔ awɛmfo so panyin no fi.+ 11 Afei da bi anadwo yɛn baanu nyinaa sosoo dae. Ná ɛsono obiara dae ne ne nkyerɛase.+ 12 Saa bere no, na yɛne Hebrini aberante bi a ɔyɛ awɛmfo so panyin+ no akoa na ɛwɔ hɔ. Bere a yɛkaa yɛn dae no kyerɛɛ no no,+ ɔkyerɛɛ obiara de ase sɛnea ɛte. 13 Nea ɔkae no baa mu pɛpɛɛpɛ. Me nsa kaa me dibea bio, nanso ɔbarima baako no de, wɔsɛn no.”+ 14 Enti Farao somae sɛ wonkoyi Yosef+ mfi afiase* mmra, na ntɛm ara wɔkɔfaa no bae.+ Oyii n’abogyesɛ,* na ɔsesaa n’ataade, ɛnna ɔkɔɔ Farao anim. 15 Na Farao ka kyerɛɛ Yosef sɛ: “Maso dae bi, nanso obiara ntumi nkyerɛ ase. Na mate wo nka sɛ wo de, wutumi kyerɛ dae ase.”+ 16 Ɛnna Yosef buaa Farao sɛ: “Me de, mene hena? Onyankopɔn na ɔbɛka asɛmpa akyerɛ Farao.”+ 17 Farao ka kyerɛɛ Yosef sɛ: “Mesoo dae no, na migyina Asubɔnten Nil ho. 18 Na mihui sɛ anantwi ason a wɔn ho yɛ fɛ na wɔadɔ srade apue afi Nil no mu, na na wɔrewe sare a ɛwɔ Nil ho no.+ 19 Afei mesan huu anantwi ason foforo a wɔn ho yɛ tan na wɔafomfɔn ayɛ mmɔbɔmmɔbɔ sɛ wɔabegyinagyina hɔ. Minhuu anantwi a wɔn ho yɛ tan saa da wɔ Egypt asaase so baabiara. 20 Na anantwi a wɔafomfɔn na wɔn ho yɛ tan no wee anantwi ason a wɔadɔ srade no. 21 Nanso wɔwee wɔn wiei no, na wunhu mpo sɛ biribi akɔ wɔn yafunu mu, efisɛ na wɔn ho da so ara yɛ tan. Afei m’ani tewee. 22 “Ɛno akyi no, mesan soo dae hui sɛ hwiit mmɛtem akɛse ason a ɛyɛ fɛ apuepue dua koro so.+ 23 Afei hwiit mmɛtem ason nteaanteaa a atwintwam a apuei mframa atwe mu nsu nso bae. 24 Na hwiit mmɛtem nteaanteaa no memenee hwiit mmɛtem ason a ɛyɛ fɛ no. Mekaa eyinom nyinaa kyerɛɛ akɔmfo no,+ nanso wɔn mu biara antumi ankyerɛ me ase.”+ 25 Ɛnna Yosef ka kyerɛɛ Farao sɛ: “Farao dae no nyinaa yɛ asɛm koro. Nea nokware Nyankopɔn no rebɛyɛ na waka akyerɛ Farao.+ 26 Anantwi ason a wɔn ho yɛ fɛ no yɛ mfe ason, na hwiit mmɛtem ason a ɛyɛ fɛ no nso yɛ mfe ason. Dae no nyinaa yɛ asɛm koro. 27 Anantwi ason a wɔafomfɔn na wɔn ho yɛ tan no yɛ mfe ason, na hwiit mmɛtem a ammɔ yiye na apuei mframa atwe mu nsu no nso yɛ mfe ason a ɔkɔm bɛba. 28 Sɛnea maka akyerɛ Farao no, nea nokware Nyankopɔn no bɛyɛ na wayi akyerɛ Farao. 29 “Mfe ason reba a aduan bebu so wɔ Egypt asaase so baabiara. 30 Nanso ɛno akyi no ɔkɔm bɛba mfe ason, na nnipa renkae mpo sɛ aduan abu so wɔ Egypt asaase so pɛn. Eyi bɛyɛ ɔkɔm fitaa a ɛbɛka asaase no nyinaa.+ 31 Na ɔkɔm a ɛbɛba no ano den nti, biribiara nni hɔ a ɛbɛkyerɛ sɛ aduan abu so pɛn wɔ asaase no so. 32 Na dae no a Farao soo no mprenu no kyerɛ sɛ nokware Nyankopɔn no asi asɛm no so dua, na ɛrenkyɛ nokware Nyankopɔn no bɛyɛ nea waka no. 33 “Enti ma Farao nhwehwɛ ɔbarima a n’adwenem da hɔ a onim nyansa, na ɔnyɛ Egypt asaase so panyin. 34 Afei ma Farao mpaw ahwɛfo wɔ asaase no nyinaa so, na aduan biara a ɛbɛba Egypt asaase so no, wonnyigye nkyem anum mu baako bere a aduan abu so mfe ason no.+ 35 Na sɛ saa mmere pa no ba a, ma wonnyigye aduan a ɛbɛba biara na wɔmmoaboa ano mma Farao, na wɔnkora so wɔ nkurow akɛse mu mmɔ ho ban.+ 36 Sɛ ɔkɔm a ɛbɛba Egypt asaase so mfe ason no ba a, ma wɔmfa aduan a wɔde asie no mma ɔmanfo, na ɔkɔm no ampopa wɔn amfi asaase no so.”+ 37 Farao ne n’ahemfi mpanyimfo nyinaa ani gyee asɛm no ho. 38 Enti Farao bisaa n’ahemfi mpanyimfo no sɛ: “Onipa bɛn na yebenya no te sɛ oyi a Onyankopɔn honhom wɔ no so?” 39 Afei Farao ka kyerɛɛ Yosef sɛ: “Sɛ Onyankopɔn ama woahu eyinom nyinaa a, ɛnde obi foforo biara nni hɔ a n’adwenem da hɔ na onim nyansa sɛ wo. 40 Wo na wobɛhwɛ me fi so, na me manfo nyinaa betie wo wɔ biribiara mu.+ Agua a mete so yi nkutoo na mede bɛsen wo.” 41 Na Farao san ka kyerɛɛ Yosef sɛ: “Hwɛ, mereyɛ wo Egypt asaase nyinaa so panyin.”+ 42 Afei Farao yii ahyɛnsode kawa fii ne nsa de hyɛɛ Yosef nsa, na ɔde ataade a wɔde nwera pa ayɛ hyɛɛ no, ɛnna ɔde sika kɔkɔɔ kɔnmuade too ne kɔn mu. 43 Ɛno akyi no, ɔma ɔtenaa ɔhene teaseɛnam a ɛto so abien mu, na nkurɔfo teɛɛm dii n’anim sɛ “Awrek!”* Enti ɔyɛɛ no Egypt asaase nyinaa so panyin. 44 Na Farao ka kyerɛɛ Yosef bio sɛ: “Mene Farao, nanso wommaa kwan a, obiara rentumi nyɛ biribiara* wɔ Egypt asaase so baabiara.”+ 45 Akyiri yi, Farao too Yosef din Safenat-Panea, na ɔde Asenat+ maa no aware. Asenat yɛ On* sɔfo Potifera babea. Yosef fii ase hwɛɛ nneɛma so wɔ* Egypt asaase so.+ 46 Bere a Yosef baa Egypt hene Farao anim* no, na wadi mfe 30.+ Afei Yosef fii Farao anim kokyinkyin Egypt asaase no so nyinaa. 47 Na mfe ason a ɔkae sɛ aduan bɛba no, asaase no maa nnɔbae bebree. 48 Aduan a ɛbaa Egypt asaase so mfe ason no, ɔboaboaa ne nyinaa ano, na wɔkoraa so wɔ nkurow akɛse mu. Nnɔbae a wonya fii afuw biara mu no, ɔkoraa so wɔ kurow kɛse a ɛbɛn hɔ mu. 49 Yosef boaboaa aduan ano ara ma ne dodow yɛɛ sɛ mpoano anwea. Eduu baabi no, wɔankari bio, efisɛ na wontumi mmu ano. 50 Ansa na ɔkɔm no reba no, Yosef ne On* sɔfo Potifera babea Asenat woo mma mmarima baanu.+ 51 Yosef too ne ba panyin no din Manase,*+ efisɛ ɔkae sɛ, “Onyankopɔn ama me werɛ afi m’amanehunu ne me papa fi nyinaa.” 52 Na ɔfrɛɛ nea ɔto so abien no Efraim,*+ efisɛ ɔkae sɛ, “Onyankopɔn ama m’ase atrɛw wɔ asaase a mabrɛ wɔ so no so.”+ 53 Afei mfe ason a aduan buu so wɔ Egypt asaase so no baa awiei,+ 54 na ɔkɔm a Yosef kae sɛ ɛbɛba mfe ason no fii ase.+ Ɔkɔm no baa nsaase nyinaa so, nanso na aduan* wɔ Egypt asaase so baabiara.+ 55 Nkakrankakra ɔkɔm no duu Egypt asaase nyinaa so, na nkurɔfo su guu Farao so sɛ ɔmma wɔn aduan.*+ Ɛnna Farao ka kyerɛɛ Egyptfo nyinaa sɛ: “Monkɔ Yosef nkyɛn. Nea ɔbɛka akyerɛ mo biara, monyɛ.”+ 56 Ɔkɔm no kɔɔ so yɛɛ kɛse wɔ asaase nyinaa so.+ Bere a ɔkɔm no mu yɛɛ den wɔ Egypt asaase so no, Yosef buebuee adan a wɔkora aduan wom no nyinaa, na ɔtɔn aduan maa Egyptfo no.+ 57 Afei nnipa fi aman nyinaa mu baa Egypt bɛtɔɔ aduan fii Yosef hɔ, efisɛ na ɔkɔm no mu ayɛ den wɔ asaase nyinaa so.+\n^ Anaa “atoko.”\n^ Hebri asɛmfua a wɔkyerɛɛ ase no betumi akyerɛ sɛ oyii n’abogyesɛ ne ne ti nwi.\n^ Ɛbɛyɛ sɛ ɛyɛ asɛm a wɔka de bɔ gye obi so ma nkurɔfo di no ni na wɔhyɛ no anuonyam.\n^ Nt., “mma ne nsa anaa ne nan so.”\n^ Kyerɛ sɛ, Heliopoli.\n^ Anaa “fii ase kyinkyinii.”\n^ Anaa “kɔyɛɛ adwuma maa Egypt hene Farao.”\n^ Ɛkyerɛ, “Nea Ɔma Awerɛfi Ba; Nea Ɔde Awerɛfi Ba.”\n^ Ɛkyerɛ, “Masow Aba Mprenu.”


KENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Croatian Czech Danish Dutch Efik English Estonian Ewe Fijian Finnish French Georgian German Greek Haitian Creole Hebrew Hiligaynon Hindi Hmong (White) Hungarian Icelandic Igbo Iloko Indonesian Italian Japanese Kazakh Kikaonde Kinyarwanda Kirghiz Kirundi Kongo Korean Latvian Lingala Lithuanian Luganda Luvale Macedonian Malagasy Malayalam Maltese Myanmar Ndebele (Zimbabwe) Nepali Norwegian Oromo Pangasinan Papiamento (Aruba) Papiamento (Curaçao) Persian Polish Portuguese Punjabi Romanian Russian Samoan Sepedi Serbian Serbian (Roman) Sesotho (Lesotho) Sesotho (South Africa) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tok Pisin Tsonga Tswana Turkish Twi Ukrainian Vietnamese Waray-Waray Xhosa Yoruba Zulu\nWokɔ Spain a, kurow a wubehu tete nneɛma ne nnipa ahorow wɔ hɔ paa ne Toledo. Afe 1986 mu no, wogye toom sɛ, aman a wɔwɔ tete nneɛma ne nsase a ɛyɛ fɛ no, Spain nso ka ho. Nkurɔfo kɔ hɔ nsrahwɛ paa\nSPAIN yɛ ɔman a ɛso nneɛma gu ahorow. Wokɔ hɔ a, wubehu sɛ asase no ne nnipa no nyinaa gu ahorow. Asase no fã kɛse no ara deɛ, wɔde adua awi, bobe, ne ngodua. Sɛ wokɔ Spain anafo fam a, nea ehia ara ne sɛ wubetwa nsu kilomita 14 (kwansin 9), na woadu Afrika asasepɔn no so.\nSpain da Europe anafo fam atɔe. Nnipa pii fii mmeae mmeae tu kɔɔ hɔ. Ebinom yɛ Foinikefo, Greekfo ne Carthagefo. Romafo ko faa asase no fã bi bɛyɛ mfe 200 ansa na Yesu reba. Wɔtoo hɔ din Hispania. Akyiri yi Visigotfo ne Moorfo na wɔkɔtenaa hɔ. Sɛ wokɔ hɔ nnɛ a, wubehu nneɛma bi a ɛkyerɛ sɛ wɔtenaa hɔ.\nNnansa yi ara, afe baako mu no, ahɔho bɛboro ɔpepem 68 kɔɔ nsrahwɛ wɔ Spain. Ebinom ba hɔ bɛto awia, ebinom nso bɛdeda wɔn mpoano a ɛhɔ yɛ fɛ no. Ebinom bɛhwɛ adwinni ahorow, wɔn adan ne tete nneɛma a ɛyɛ fɛ no. Spainfo aduan yɛ dɛ, na ɛka ho bi na ahɔho ba hɔ no. Wɔn nnuan no bi ne nsumnam, prakonam, forɔe papa bi, salad ahorow, ne atosode a wɔanoa anaa wɔde ngo a wonya fi ngodua mu afra. Wiase baabiara a wobɛkɔ no, nnipa pii ani gye Spainfo nnuan ho. Ebi ne wɔn nkosua a wɔakyew, ɛmo bi a wɔfrɛ no paella, ne tapas.\nMariscada yɛ Spainfo aduan a wɔde nsumnam ayɛ\nSpainfo pɛ nnipa, na wɔtew wɔn anim ma obiara. Wɔn mu dodow no ara ka sɛ wɔyɛ Roma Katolekfo, nanso wɔn mu kakraa bi na ɛkɔ Mass. Nnansa yi, nnipa pii atu afi Afrika, Asia, ne Latin Amerika akɔ Spain. Wɔn mu pii ani gye ho sɛ wɔne afoforo bɛka wɔn som mu gyidi ne amammerɛ ho asɛm. Yehowa Adansefo ne wɔn mu pii abɔ nkɔmmɔ. Wɔatumi aboa wɔn ama wɔahu nea Bible ka fa nneɛma pii ho, na mfaso afi mu aba.\nAfe 2015 mu no, Adansefo bɛboro 10,500 tuu wɔn ho mae maa wosii Ahenni Asa ahorow na wosiesiee bi nso. Ná ne nyinaa dodow yɛ 70. Ahenni Asa yɛ baabi a Yehowa Adansefo hyiam som. Asase no so atumfoɔ na wɔma yɛn asase ma yɛde sisi Ahenni Asa no. Spain kasa da nkyɛn a, Yehowa Adansefo yɛ nhyiam wɔ kasa bɛboro 30 mu na ama nnipa a wɔatu aba hɔ no ate ase. Afe 2016 mu no, Yehowa Adansefo yɛɛ nhyiam titiriw bi de kaee Yesu Kristo wu no, na nnipa bɛboro 186,000 na wɔkɔɔ ase.\nWiase nyinaa no, Spain na wonya ngo fi ngodua mu sen ɔman biara.\nBepɔw a ɛware paa wɔ Spain ne Bepɔw Teide. Ɛwɔ Canary Islands. Ne tenten yɛ mita 3,718. Sɛ wosusuw fi po ase a, ɛware paa. Yɛreka ogya bepɔw a ɛware paa wɔ wiase a, ɛno na ɛto so mmiɛnsa.\nKASA TITIRIW: SPANISH, BASQUE, CATALAN, GALICIAN, NE VALENCIAN\nEMU NNIPA DODOW: 46,439,000\nWIM TEBEA: AHOHURU BERE, WIM TUMI YƐ HYEW PAA. AWƆ BERE NSO, WIM TUMI YƐ NWINI PAA\nText Baabi a wubetumi atwe nneɛma akenkan NYAN! Ahonhonsɛm—Hena na Ɔhyɛ Akyi?\nAhonhonsɛm—Hena na Ɔhyɛ Akyi?\nNYAN! Ahonhonsɛm—Hena na Ɔhyɛ Akyi?


2 Kronieken 33 HTB – 2 Beresosɛm 33 AKCB | Biblica\n2 Kronieken 33 HTB – 2 Beresosɛm 33 AKCB\nManase Di Yudahene\n1Bere a Manase dii ade no, na wadi mfirihyia dumien. Odii hene wɔ Yerusalem mfirihyia aduonum anum. 2Ɔyɛɛ bɔne wɔ Awurade ani so, suasuaa abosonsomfo aman nneyɛe a ɛyɛ akyiwade a Awurade apam afi asase a ɛda Israel anim no so no. 3Ɔsan sisii nsɔree a nʼagya Hesekia sɛee no no. Osii afɔremuka maa Baal ahoni, sisii Asera nnua. Ɔsan kotow nsoromma a ɛwɔ wim no nyinaa, som wɔn. 4Mpo, osisii abosonsom afɔremuka wɔ Awurade Asɔredan mu, baabi a Awurade aka se, ɛhɔ na ɛsɛ sɛ wodi ne din ni afebɔɔ no. 5Osisii saa afɔremuka no wɔ Awurade Asɔredan no adiwo abien hɔ, de maa wim nsoromma no. 6Manase de ɔno ankasa mmabarima bɔɔ afɔre wɔ ogya so wɔ Hinom Babarima Bon mu. Ɔde ne ho hyɛɛ asumansɛm mu, kɔɔ abisa, yɛɛ abayisɛm, kɔɔ samanfrɛfo ne adunsifo nkyɛn. Ɔyɛɛ nneɛma pii a ɛyɛ bɔne wɔ Awurade ani so, maa Awurade bo fuwii.\n7Na Manase faa ohoni a wasen, de kosii Onyankopɔn Asɔredan mu. Ɔde kosii beae koro no ara a Onyankopɔn ka kyerɛɛ Dawid ne ne babarima Salomo se, “Wobedi me din ni wɔ ha afebɔɔ, asɔredan yi mu ne Yerusalem, kuropɔn a mayi afi mmusuakuw a ɛwɔ Israel no nyinaa mu no. 8Sɛ Israelfo di mʼahyɛde nyinaa so, me mmara a wɔnam Mose so mae no nyinaa so a, merentwa wɔn asu mfi asase a mede maa wɔn agyanom no so.” 9Nanso Manase dii ɔmanfo a wɔwɔ Yuda ne Yerusalem anim maa wɔyɛɛ bɔnetraso sen abosonsom aman a Awurade sɛee wɔn, bere a Israelfo kɔɔ asase no so no.\n10Awurade kasa kyerɛɛ Manase ne ne nkurɔfo no, nanso wɔantie ne kɔkɔbɔ no mu biara. 11Enti Awurade maa Asiriafo asraafo bɛfaa Manase yɛɛ no odeduani. Wɔde darewa hyɛɛ ne hwene mu, de kɔbere mfrafrae nkɔnsɔnkɔnsɔn kyekyeree no, de no kɔɔ Babilonia. 12Na bere a Manase wɔ ahokyere a emu yɛ den mu no, ɔpɛɛ Awurade, ne Nyankopɔn akyi kwan, na ɔde ahobrɛase su frɛɛ nʼagyanom Nyankopɔn. 13Na bere a ɔbɔɔ mpae no, Awurade tiee no, na ne sufrɛ no kaa ne koma. Enti Awurade maa Manase san kɔɔ Yerusalem wɔ nʼahenni mu. Afei, Manase tee ase sɛ Awurade nko ara ne Onyankopɔn.\n14Eyi akyi no, Manase san sisii Dawid kuropɔn abɔnten afasu; efi Gihon asuti atɔe fam a ɛwɔ Kidron bon mu, de kɔ Apataa Pon ano, kosi Ofel bepɔw so a wosi ma ɛkɔɔ soro yiye no. Na oduaa nʼasraafo mpanyimfo no wɔ Yuda nkuropɔn a wɔabɔ ho ban no nyinaa mu.\n15Manase san tutuu ananafo anyame fii mmepɔw no so. Ɔsan tutuu anyame ne ahoni no fii Awurade Asɔredan mu. Obubuu afɔremuka a wasisi wɔ bepɔw so, faako a Asɔredan no si, ne afɔremuka a ɛwɔ Yerusalem nyinaa, na ɔkɔtow guu kuropɔn no mfikyiri. 16Na ɔsan sii Awurade afɔremuka no, bɔɔ asomdwoe afɔre ne aseda afɔre wɔ so. Afei, ɔhyɛɛ Yuda manfo no nkuran sɛ, wɔnsom Awurade, Israel Nyankopɔn no. 17Nanso na ɔmanfo no da so bɔ afɔre wɔ abosonsom nsɔree so, a na wɔbɔ ma Awurade wɔn Nyankopɔn no ara.\n18Manase adedi ho nsɛm nkae, ne mpae a ɔbɔɔ srɛɛ Onyankopɔn ne nsɛm a adehufo ka kyerɛɛ no wɔ Awurade, Israel Nyankopɔn din mu no, wɔakyerɛw agu Israel ahemfo nhoma mu. 19Manase mpae, ɔkwan a Onyankopɔn faa so buaa no, ne ne bɔne ne atoro a odii nyinaa ho nsɛm, wɔakyerɛw agu adehufo nhoma mu. Faako a osii abosonsom nsɔree so, sisii Asera nnua ne ahoni ansa na ɔrenu ne ho no nso ka ho. 20Bere a Manase wui no, wosiee no wɔ nʼahemfi. Na ne babarima Amon na ɔyɛɛ ɔhene a odi hɔ.\nAmon Di Yudahene\n21Bere a Amon dii ade no, na wadi mfirihyia aduonu abien. Odii hene wɔ Yerusalem mfe abien. 22Ɔyɛɛ bɔne wɔ Awurade ani so, sɛnea nʼagya Manase yɛe no. Ɔsom ahoni a nʼagya yɛe no nyinaa, bɔɔ afɔre maa wɔn. 23Nanso wansɛ nʼagya Manase, efisɛ wammrɛ ne ho ase amma Awurade. Mmom, Amon yɛɛ bɔne maa ɛtraa so.\n24Akyiri no, Amon no ara mpanyimfo pam ne ti so, kum no wɔ nʼahemfi. 25Na nnipa a wɔwɔ asase no so nyinaa kunkum nnipa a wɔbɔɔ ɔhene Amon ho pɔw no, na wɔde ne babarima Yosia dii ade sɛ ɔhene.\nAKCB : 2 Beresosɛm 33


Забур 77 CARS - Nnwom 77 NA-TWI | Biblica América Latina\nЗабур 77 CARS - Nnwom 77 NA-TWI\nAmane mu awerɛkyekyere\n1Misu dennen mefrɛ Onyankopɔn; misu dennen na otie me. 2 Ɔhaw mu, mebɔ Awurade mpae; anadwo mu nyinaa, mema me nsa so bɔ mpae nanso me werɛ nkyekye. 3 Sɛ midwen Onyankopɔn ho a, migu ahome; sɛ midwen komm a, mabasa mu bu. 4 Ɔma me si pɛ anadwo nyinaa. Nsɛm haw me nti, mintumi nkasa.\n5 Midwen nna a atwam no na mekae nna a atwam dedaw no. 6 Anadwo mu no nyinaa midwenee yiye. Midwenee komm no, asɛm a mibisaa me ho ni, 7 “Enti daa Awurade bɛpo yɛn saa? Afei n’ani rensɔ yɛn bio? 8 Wagyae dɔ a ɔdɔ yɛn no? Na ne bɔhyɛ no, wagyae? 9 Onyankopɔn werɛ afi sɛ obehu mmɔbɔ? Abufuw abesi n’ahummɔbɔ ananmu anaa?” 10 Afei mekae se, “Nea ɛhaw me titiriw koraa ne sɛ afei de, Onyankopɔn nni tumi bio.” 11 Mɛkae nneɛma akɛse a woyɛe no, Awurade; mɛkae anwonwade a woyɛɛ no tete no. 12 Medwen nea woayɛ no nyinaa ho. Medwen wo tumideyɛ no nyinaa ho komm. 13 Biribiara a woyɛ no, O Onyankopɔn, yɛ kronn; onyame bi nso nsen wo. 14 Woyɛ Onyankopɔn a woyɛ anwonwade; wokyerɛ wo tumi wɔ aman so.\n15 Wonam wo tumi so gye wo nkurɔfo a wɔyɛ Yakob ne Yosef asefo no nkwa. 16 Bere a ɛpo huu wo no, esuroe, O Onyankopɔn, na ɛpo mu donkudonku no mpo wosowee. 17 Omununkum tɔɔ nsu; aprannaa paapae fii soro na anyinam tetew fii mmeae nyinaa. 18 W’aprannaa a ɛpaapaee no bobɔe na anyinam a ɛtetewee no maa wiase sɔɔ hann. Asase wosowee.\n19 Wonantewee asorɔkye no mu; wutwaa ɛpo a ɛmu dɔ no, nanso wɔanhu w’anammɔn. 20 Wudii wo nkurɔfo anim sɛ oguanhwɛfo a, na Mose ne Aaron na na wɔka wɔn ho.\nNA-TWI : Nnwom 77


Satan Nniso Bedi Nkogu Ɔkwan Biara So\nƆwɛn-Aban—Nea Adesua Nsɛm Wom | January 2010\nKENKAN WƆ Albanian American Sign Language Amharic Arabic Armenian Armenian (West) Bicol Bulgarian Cambodian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Colombian Sign Language Croatian Czech Danish Dutch Efik English Estonian Fijian Finnish French Ga Georgian German Greek Greenlandic Haitian Creole Hebrew Hiligaynon Hungarian Igbo Indonesian Italian Japanese Kikongo Kirghiz Kirundi Korean Korean Sign Language Latvian Lingala Lithuanian Luo Malagasy Malayalam Maya Mizo Moore Myanmar Norwegian Oromo Ossetian Pangasinan Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Russian Sign Language Samoan Sepedi Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tajiki Tatar Tetun Dili Thai Tsonga Tswana Turkish Twi Ukrainian Urdu Vietnamese\n“Ɔdebɔneyɛfo de, ɛrensi no yiye koraa.”—ƆSƐNK. 8:13.\n1. Dɛn nti na atɛn a wɔrebebu abɔnefo no yɛ awerɛkyekyesɛm?\nNEA ɛbɛyɛ biara wobebu abɔnefo atɛn. Wobeyi wɔn ho ano wɔ nea wɔayɛ ho. (Mmeb. 5:22; Ɔsɛnk. 8:12, 13) Eyi yɛ awerɛkyekyesɛm ma nnipa a wɔdɔ trenee a abɔnefo asisi wɔn na wɔayɛ wɔn ayayade no titiriw. Abɔnefo a wobebu wɔn atɛn no mu otitiriw ne Satan Ɔbonsam a ɔno ne abɔnefo agya no.—Yoh. 8:44.\n2. Dɛn nti na na ebegye bere na wɔde asiesie asɛm a ɛsɔree wɔ Eden no?\n2 Wɔ Eden turom no, Satan a na ahomaso ahyɛ no ma no maa nnipa poo Yehowa nniso. Ɛno nti, yɛn awofo a wodi kan no kɔkaa Satan ho ma wɔsɔre tiaa hokwan a Yehowa wɔ sɛ odi tumi no, na wɔbɛyɛɛ abɔnefo wɔ Yehowa ani so. (Rom. 5:12-14) Nokwarem no, na Yehowa nim nea aniammɔho a wɔyɛe ne atua a wɔtewee no de bɛba wɔn so. Nanso, na ɛsɛ sɛ wɔma abɔde a wonim nyansa nyinaa hu nea na ɛnyɛ dɛn ara a ɛbɛba atuatewfo no so no. Enti, na ebegye bere na wɔde asiesie asɛm a ɛsɔree no, na wɔama obiara ahu sɛ atuatewfo no dii mfomso ankasa.\n3. Adwene bɛn na ɛsɛ sɛ yenya wɔ nnipa nniso ho?\n3 Esiane sɛ nnipa poo Yehowa nniso nti, ɛho behiae sɛ wɔn ankasa hyehyɛ wɔn nniso ahorow. Bere a ɔsomafo Paulo rekyerɛw ne mfɛfo gyidifo a wɔwɔ Roma no, ɔkaa nnipa nniso a ɛte saa ho asɛm sɛ “atumfoɔ a wɔkorɔn.” Wɔ Paulo bere so no, na atumfoɔ a wɔkorɔn no ne Roma nniso no titiriw, na na Ɔhempɔn Nero a odii ade fi afe 54 kosii afe 68 Y.B. mu no na odi so. Paulo kae sɛ “Onyankopɔn na ɔde” atumfoɔ a wɔkorɔn saa no “asisi wɔn sibea.” (Monkenkan Romafo 13:1, 2.) So ɛno kyerɛ sɛ na Paulo reka sɛ nnipa nniso korɔn sen Onyankopɔn de anaa? Ɛnte saa koraa. Mmom no, nea na ɔrekyerɛ ara ne sɛ bere tenten a Yehowa ama kwan ma nnipa nniso wɔ hɔ no, ɛsɛ sɛ Kristofo kyerɛ obu ma “Onyankopɔn nhyehyɛe,” na wogye atumfoɔ a wɔte saa no tom.\nƆkwan a Ɛbɛkɔ Akowie Ɔsɛe Mu\n4. Kyerɛkyerɛ nea enti a nnipa nniso bedi nkogu ɔkwan biara so no mu.\n4 Nanso, nnipa nniso a Satan hyɛ akyi no bedi nkogu ɔkwan biara so. Dɛn ntia? Ade biako ne sɛ, ɛnyɛ Onyankopɔn nyansa na ɛkyerɛ wɔn kwan. Yehowa nkutoo na ne nyansa yɛ pɛ. Enti, ɔno nkutoo na obetumi akyerɛ nniso a ɛyɛ papa. (Yer. 8:9; Rom. 16:27) Yehowa nte sɛ nnipa a wɔtaa sɔ biribi hwɛ na ama wɔahu nea ɛyɛ papa no, ɔno de, bere nyinaa onim ɔkwan a eye sen biara a wɔfa so yɛ biribi. Nniso biara a ɛnyɛ Yehowa na ɔkyerɛ no kwan no bedi nkogu ɔkwan biara so. Eyi nti, mfiase pɛɛ na ɛdaa adi sɛ nnipa nniso a Satan hyɛ akyi no bedi nkogu. Afei nso, esiane sɛ pɛsɛmenkominya na ɛmaa Satan piapiaa nnipa ma wɔtwee wɔn ho fii Yehowa ho nti, nnipa nniso bedi nkogu.\n5, 6. Ɛbɛyɛ sɛ dɛn na ɛmaa Satan sɔre tiaa Yehowa?\n5 Obi a onim nyansa renyɛ biribi a onim sɛ ɛrenyɛ yiye. Sɛ ɔyɛ n’adwene sɛ ɔbɛkɔ so ayɛ ade a ɔpɛ sɛ ɔyɛ no a, obegye n’animguase. Ada adi wɔ abakɔsɛm mu mpɛn pii sɛ mfaso biara nni so sɛ obi bɛsɔre atia Ɔbɔadeɛ a ɔno ne ade nyinaa so tumfoɔ no. (Monkenkan Mmebusɛm 21:30.) Nanso, Satan a na ahomaso ne ahantan ahyɛ no ma no dan n’akyi kyerɛɛ Yehowa. Enti, Ɔbonsam hyɛɛ da na ɔfaa ɔkwan a na ɛbɛkɔ akowie ɔsɛe mu no so.\n6 Akyiri yi, Babilon hene bi a wɔakyerɛw ne ho asɛm sɛ ɔhoahoaa ne ho no suasuaa Satan aniammɔho no bi. Ɔhoahoaa ne ho sɛ: “Mɛforo akɔ soro. Mɛma m’agua so asi Onyankopɔn nsoromma atifi, na mɛtena nhyiam bepɔw so wɔ atifi fam nohoa. Mɛforo atra ɔsoro mununkum; mɛyɛ me ho sɛ Ɔsorosoroni no ankasa.” (Yes. 14:13-15) Ade a nyansa nnim a na saa ɔhene no pɛ sɛ ɔyɛ no anyɛ yiye, na Babilon ahemman no hwee ase animguase mu. Saa ara na Satan ne ne wiase no bedi nkogu pasaa nnansa yi ara.\nDɛn Nti na Yehowa Maa Kwan?\n7, 8. Mfaso a abɔnefosɛm a Yehowa ama ho kwan kosi bere bi de aba no bi ne dɛn?\n7 Ebia ebinom bebisa sɛ dɛn nti na Yehowa maa kwan ma nnipa kɔkaa Satan ho na ɔsan maa kwan ma wɔhyehyɛɛ nniso foforo a na ebedi nkogu ɔkwan biara so? Akyinnye biara nni ho sɛ na anka ade nyinaa so Tumfoɔ Nyankopɔn no betumi asiw biribi a ɛte saa kwan. (Ex. 6:3) Nanso wanyɛ saa. Nyansa a ɔwɔ no ma ohui sɛ sɛ oyi ne nsa fi nnipa a wɔatew atua no ho bere tiaa bi a, biribi pa befi mu aba daakye. Awiei koraa no, obiara behu sɛ Yehowa na ɔyɛ Sodifo a ɔteɛ na ɔwɔ ɔdɔ, na nnipa anokwafo benya gyinae a Onyankopɔn sii no so mfaso.\n8 Sɛ nnipa anni Satan nnaadaa akyi antwe wɔn ho amfi Onyankopɔn nniso ho a, anka adesamma ankɔ amanehunu a ɛte sɛɛ mu! Nanso, mfaso aba gyinae a Yehowa sii sɛ ɔbɛma kwan ma nnipa ankasa adi wɔn ho so no so. Ɛno ama nnipa komapafo ahu sɛ nyansa wom paa sɛ wobetie Onyankopɔn asɛm na wɔde wɔn ho ato no so. Wɔ mfehaha pii a atwam mu no, nnipa asɔ nniso ahorow nyinaa bi ahwɛ, nanso emu biako mpo nni hɔ a ayɛ yiye ama wɔn. Saa asɛm no ama ahotoso a Onyankopɔn asomfo wɔ sɛ Yehowa nniso na ɛyɛ papa paa no mu ayɛ den. Nokwarem no, Satan nniso bɔne a Yehowa ama ho kwan no de ahokyere aba adesamma so, na ebi aka Onyankopɔn asomfo anokwafo nso. Nanso, Onyankopɔn asomfo anokwafo anya abɔnefosɛm a wama ho kwan bere tiaa bi no so mfaso.\nAtuatew a Ahyɛ Yehowa Anuonyam\n9, 10. Kyerɛkyerɛ sɛnea Satan nniso ahyɛ Yehowa anuonyam no mu.\n9 Ma a Yehowa ama Satan kwan ma wadaadaa nnipa ma wɔn ankasa redi wɔn ho so no mma ɛmmɛdaa adi sɛ Yehowa nniso nyɛ papa. Ahyɛ no anuonyam mmom! Abakɔsɛm ada no adi sɛ asɛm a Yehowa honhom kaa Yeremia ma ɔkae sɛ nnipa ntumi nni wɔn ho so no yɛ nokware. (Monkenkan Yeremia 10:23.) Afei nso, Satan atuatew no ama Yehowa anya hokwan de ada Ne su ahorow a ɛyɛ fɛ no adi ma obiara ahu. Ɔkwan bɛn so?\n10 Esiane amanehunu a Satan nniso de aba nti, ama Yehowa su ahorow a ɛyɛ pɛ no ada adi kɛse sen sɛnea ebia anka ɛbɛyɛ no mpo. Wɔ saa kwan yi so no, ama nnipa a wɔdɔ Yehowa no ahu ne kɛseyɛ. Nokwarem no, ebia ɛbɛyɛ te sɛ nea ntease nnim de, nanso Satan nniso no ahyɛ Onyankopɔn anuonyam ankasa. Ama obiara ahu ɔkwampa a eye sen biara a Yehowa afa so adi ne tumidi a wɔsɔre tiae no ho dwuma. Nea ɛbɛyɛ na yɛakyerɛkyerɛ saa nokwasɛm no mu no, ma yensusuw Yehowa su ahorow no bi ho kakra na yɛnhwɛ sɛnea Satan nniso bɔne no ama Yehowa ada saa su ahorow yi adi wɔ akwan foforo so ho nhwɛ.\n11. Ɔkwan bɛn so na Yehowa dɔ ada adi?\n11 Ɔdɔ. Kyerɛwnsɛm no ka kyerɛ yɛn sɛ “Onyankopɔn ne dɔ.” (1 Yoh. 4:8) Nnipa a Onyankopɔn bɔɔ wɔn no nkutoo mpo ma ɛdaa adi sɛ ɔwɔ ɔdɔ. Afei nso, sɛnea wɔyɛɛ yɛn ma ɛyɛ hu na ɛyɛ nwonwa no yɛ adanse a ɛkyerɛ sɛ Onyankopɔn yɛ ɔdɔ. Yehowa fi ɔdɔ mu nso maa nnipa ofie a ɛyɛ fɛ a na biribiara a ɛbɛma wɔn ani agye wom. (Gen. 1:29-31; 2:8, 9; Dw. 139:14-16) Nanso bere a adesamma yɛɛ bɔne no, Yehowa daa ne dɔ adi wɔ akwan foforo so. Ɔkwan bɛn so? Ɔsomafo Yohane bɔ amanneɛ sɛ Yesu kae sɛ: “Onyankopɔn dɔ wiase paa ma enti ɔde ne Ba a ɔwoo no koro no mae, na obiara a ɔkyerɛ no mu gyidi no ansɛe na mmom wanya daa nkwa.” (Yoh. 3:16) So ɔkwan foforo bi wɔ hɔ a ɛsen biara a anka Onyankopɔn betumi afa so ada ne dɔ adi akyerɛ adesamma sen sɛ ɔsomaa ne Ba a ɔwoo no koro no baa asase so sɛ ommegye abɔnefo? (Yoh. 15:13) Ɔdɔ kɛse a ɔdaa no adi yi nso ayɛ nhwɛso ama nnipa, na ama wɔanya hokwan sɛ wɔn nso bɛda ɔdɔ kann a Onyankopɔn wɔ no bi adi wɔ biribiara a wɔyɛ wɔ wɔn asetena mu da biara da te sɛ nea Yesu yɛe no.—Yoh. 17:25, 26.\n12. Ɔkwan bɛn so na tumi a Yehowa wɔ no da adi?\n12 Tumi. “Nyankopɔn, ade nyinaa so Tumfoɔ” no nkutoo na ɔwɔ tumi a ɔde bɔ nkwa. (Adi. 11:17; Dw. 36:9) Sɛ wɔwo onipa a, sɛnea yɛbɛka no no, ɔte sɛ krataa a wɔnkyerɛw hwee wɔ so. Nanso, onipa bɛkɔ owu mu no, na ɔnam gyinae a wasisi, ne nneyɛe, ne osuahu a wanya wɔ asetena mu a ɛma ɔyɛɛ obi a ɔda nsow koraa no so akyerɛw krataa a na hwee nni so no so. Yehowa betumi de nsɛm a ɛte saa no asie n’adwenem. Bere a ɛsɛ mu no, Yehowa betumi ama saa onipa no aba nkwa mu bio a okura ne su ahorow a ɛma wohu no sɛ asomasi ni. (Yoh. 5:28, 29) Enti, ɛwom sɛ Onyankopɔn ammɔ owu anka nnipa ho mfiase de, nanso owu ama Yehowa anya ho kwan ada no adi sɛ ɔwɔ tumi a ɔde nyan awufo mpo. Yehowa ne “Nyankopɔn, ade nyinaa so Tumfoɔ” no ampa.\n13. Ɔkwan bɛn so na Yesu afɔrebɔ no yɛ atɛntrenee a ɛyɛ pɛ a Yehowa daa no adi?\n13 Atɛntrenee. Yehowa nni atoro; saa ara nso na ɔnyɛ nea ɛnteɛ. (Deut. 32:4; Tito 1:2) Yehowa di nokware na obu atɛntrenee bere nyinaa, bere mpo a ɛte sɛ nea saa a ɔyɛ no bɛma wahwere biribi no. (Rom. 8:32) Hwɛ sɛnea ɛbɛyɛ sɛ Yehowa dii yaw bere a ohui sɛ wɔrekum ne Dɔba Yesu wɔ asɛndua so te sɛ nea ɔyɛ mmusubɔfo bi no! Nanso, esiane ɔdɔ a Yehowa wɔ ma nnipa a yɛnyɛ pɛ nti, ɔpenee so maa asɛm a ɛyɛ yaw yi kɔɔ so sɛnea ɛbɛyɛ a obedi n’ankasa atɛntrenee ho gyinapɛn a ɛyɛ pɛ no so. (Monkenkan Romafo 5:18-21.) Ntɛnkyea a ahyɛ wiase ma no ama Yehowa anya hokwan ada no adi sɛ ɔno ne obi a obu atɛntrenee sen obiara.\n14, 15. Nneɛma a ama Yehowa nyansa ne ne ntoboase a ɛsen biara ada adi no bi ne dɛn?\n14 Nyansa. Bere a Adam ne Hawa yɛɛ bɔne pɛ na Yehowa kyerɛɛ ɔkwan a ɔbɛfa so ayi ɔhaw a wɔn atuatew no de aba nyinaa afi hɔ. (Gen. 3:15) Sɛnea Yehowa yɛɛ ade ntɛm so ne n’atirimpɔw a ɔdaa no adi nkakrankakra kyerɛɛ n’asomfo no maa ne nyansa daa adi yiye. (Rom. 11:33) Biribiara rentumi nsiw Onyankopɔn kwan a ɛremma ontumi nyɛ nea ɔpɛ sɛ ɔyɛ biara. Wɔ wiase a nnipa a wɔwom bra asɛe, wodi ako, wonni ntease, wɔyɛ asoɔden, wodi atirimɔdensɛm, wɔyɛ animhwɛ, na wɔyɛ nyaatwom no ama Yehowa anya hokwan kɛse akyerɛ n’abɔde ade a ɛne nyansa ankasa. Osuani Yakobo kae sɛ: “Nyansa a efi soro no de, nea edi kan no, ɛho tew, ɛpɛ asomdwoe, ɛwɔ ntease, ɛyɛ asoɔmmerɛw, mmɔborɔhunu ne aba pa ayɛ no mã, ɛnhwɛ nnipa anim nyɛ nyiyim, ɛnyɛ nyaatwom.”—Yak. 3:17.\n15 Ntoboase ne Abodwokyɛre. Sɛ ɛnyɛ sɛ ɛkɔbae sɛ Yehowa ne nnipa a wɔnyɛ pɛ, wɔyɛ abɔnefo, na wɔtɔ sin di a, anka Yehowa su a ɛne ntoboase ne abodwokyɛre no renna adi kɛse saa mma yenhu. Ntoboase ne abodwokyɛre a Yehowa ada no adi mfe mpempem pii no ama yɛahu sɛ ɔwɔ saa su ahorow a ɛyɛ fɛ yi kɛse ma enti ɛsɛ sɛ yɛkyerɛ ho anisɔ paa. Ɛfata sɛ ɔsomafo Petro kae sɛ ɛsɛ sɛ ‘yebu yɛn Awurade ntoboase no sɛ nkwagye.’—2 Pet. 3:9, 15.\n16. Dɛn nti na ɔpɛ a Yehowa wɔ sɛ ɔde bɔne befiri no ma yɛn ani gye kɛse?\n16 Ɔpɛ a Ɔwɔ sɛ Ɔde Bɔne Befiri. Yɛn nyinaa yɛ abɔnefo, na yɛn nyinaa di mfomso mpɛn pii. (Yak. 3:2; 1 Yoh. 1:8, 9) Hwɛ sɛnea ɛsɛ sɛ yɛma yɛn ani sɔ sɛ Yehowa wɔ ɔpɛ sɛ ɔde bɔne befiri ma “aboro so”! (Yes. 55:7) Susuw nokwasɛm yi nso ho hwɛ: Esiane sɛ wɔwoo yɛn sɛ abɔnefo a yɛtɔ sin nti, sɛ Onyankopɔn de yɛn mfomso firi yɛn a, yɛn ani tumi gye yiye. (Dw. 51:5, 9, 17) Sɛ Yehowa da saa su a ɛka koma no adi kyerɛ yɛn ankasa a, ɛma ɔdɔ a yɛwɔ ma no no mu yɛ den, na ɛhyɛ yɛn nkuran ma yesuasua no wɔ sɛnea yɛne afoforo di mu.—Monkenkan Kolosefo 3:13.\nNea Enti a Wiase no Yare\n17, 18. Akwan bɛn so na Satan nniso adi nkogu?\n17 Wɔ mfehaha pii a atwam mu no, Satan wiase no nhyehyɛe nyinaa—nea ne nniso no de aba—akɔ so adi nnipa huammɔ bere nyinaa. Wɔ afe 1991 mu no, atesɛm krataa a wɔfrɛ no The European kae sɛ: “So wiase no yare? Yiw, ɛyare ankasa . . . nanso ɛnyɛ Onyankopɔn na wama ɛyare—wiase no mu nnipa na wɔama ɛyare.” Hwɛ sɛnea saa asɛm yi yɛ nokware! Satan daadaa yɛn awofo a wodi kan no ma wɔpoo Yehowa nniso kɔfaa nnipa nniso mmom. Wɔnam saa a wɔyɛe so hyehyɛɛ nniso a na ebedi nkogu ɔkwan biara so. Ɛyaw ne awerɛhow a nnipa a wɔwɔ wiase nyinaa di no yɛ adanse a ɛkyerɛ sɛ yare a ɛyɛ hu abɔ nnipa nniso.\n18 Satan nniso hyɛ pɛsɛmenkominya ho nkuran. Nanso, pɛsɛmenkominya rentumi nni ɔdɔ so da, na ɔdɔ na Yehowa de di tumi. Satan nniso ntumi mmaa nnipa nnyaa ahotɔ, anigye, ne ahobammɔ. Ada adi sɛ Yehowa nniso na ɛfata! So yɛwɔ adanse wɔ hɔ nnɛ a ɛkyerɛ saa? Yiw, yɛwɔ bi, na yebehu wɔ adesua asɛm a edi hɔ no mu.\nDɛn na Yesua Faa Nniso Ho Bere a Yɛkenkan . . .\n• Romafo 13:1, 2?\n• Mmebusɛm 21:30?\n• Yeremia 10:23?\n• Kolosefo 3:13?\nAdesamma nnyaa Satan nniso so mfaso da\nYehowa wɔ tumi a ɔde nyan awufo mpo\nYehowa Ba a ɔde no bɔɔ afɔre no maa ne dɔ ne n’atɛntrenee daa adi\nShare Share Satan Nniso Bedi Nkogu Ɔkwan Biara So\nw10 1/15 kr. 24-28\nDɛn Nti Na Ɛsɛ Sɛ Wuhyira Wo Ho So Ma Yehowa?\nƐyɛ Adom Sɛ Yɛyɛ Yehowa Dea\nDa Wo Ho Adi Sɛ Woyɛ Kristo Kyidifo Ankasa\nBoa Wo Mma Ma Wonnyina Ɔhaw Pii a Wohyia Ano\nHyɛ Onyankopɔn Anuonyam Wɔ W’asetena Mu Da Biara Da\nAda Adi Sɛ Yehowa Nniso Na Ɛfata!\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM January 2010\nShare Share ƆWƐN-ABAN—NEA ADESUA NSƐM WOM January 2010\nƆWƐN-ABAN—NEA ADESUA NSƐM WOM January 2010


Sɛnea Wobɛdi Wo Haw So na Anhyɛ Wo So\nWobɛtumi Adi Wo Haw So?\nYƐTAA bu bɛ bi sɛ, “Dua kɔntɔnkye na ɛma yɛhu odwumfoɔ.” Nnɛ, baabiara nnwoe. Sɛ wokɔ tebea bi mu a, nea wobɛyɛ wɔ ho na ɛbɛkyerɛ sɛ wobɛtumi agyina ano anaa ɛbɛbunkam afa wo so. Sɛ nneɛma nkɔ yie na wobɔ mmɔden gyina mu a, ɛyɛ paa. Sɛ akyiri yi nneɛma yɛ yie a, ɛyɛ asɛmpa. Nanso kae sɛ asetena papa paa deɛ, afei na ɛreba.\nBible ahyɛ bɔ sɛ ɛbere bi bɛba a ateetee bɛfi nnipa so na abasamtu ayera koraa. Yareɛ oo, adwennwene oo, anaa ɔhaw foforo biara oo, ne nyinaa bɛfi hɔ ma yɛn ho atɔ yɛn. (Yesaia 65:21, 22) Wei na Bible frɛ no asetena pa anaa “nkwa paa no.”—1 Timoteo 6:19.\n“Wɔbɛsisi adan atena mu na wɔayeyɛ bobe nturo adi mu aba. Wɔrensi mma obi mmɛtena mu, na wɔrennua mma obi nni. Na me man nna bɛyɛ sɛ dua nna, na wɔn a mayi wɔn no bɛdi wɔn nsa ano adwuma amee.”—Yesaia 65:21, 22.


KENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kinyarwanda Kirghiz Kirundi Korean Lingala Lithuanian Malagasy Malayalam Maltese Myanmar Nepali Norwegian Oromo Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Tahitian Tamil Thai Tigrinya Tsonga Tswana Turkish Twi Ukrainian Urdu Vietnamese Xhosa Zulu\nƐYƐ nwonwa: Nnipa a wɔn adwuma, wɔn afie ne wɔn pɛnhyen mpo reyɛ afi wɔn nsa no mu pii da so ara dwennwen sika a wobenya de atotɔ nneɛma ho.\nƐnyɛ den koraa sɛ nneɛma ho adawurubɔfo a wɔnam anifere kwan so ka kyerɛ yɛn sɛ ɛsɛ sɛ yenya adan akɛse, kar papa, ne ntade a agye din no nsa bɛka saafo yi. Wunni sika? Ɛnyɛ den koraa—yɛde befiri wo! Wɔ nnipa pii fam no, sɛ ɛka amene wɔn mpo a, nea wɔpɛ ara ne sɛ afoforo bebu wɔn sɛ wodi yiye.\nNanso ɛnkyɛ koraa na wɔn adapaa ada adi. Nhoma bi ka sɛ, “Sɛ́ wubefirifiri nneɛma a ɛyɛ fɛ de ayɛ wo ho na yɛabɔ agye wo so no te sɛ obi a ɔnom nsa de kata n’aniwu so. Mfiase no, wobɛte nka sɛ biribiara da fam, na nneɛma rekɔ yiye—nanso sɛ ɛtetew w’ani so a, obiara behu w’animguase. Awiei koraa no, ɛde ohia ne adwennwen na egyaw wo so.”—The Narcissism Epidemic.\nBible no ka sɛ nyansa biara nni “asetena mu nneɛma a nnipa de hoahoa wɔn ho” no mu. (1 Yohane 2:16) Nokwasɛm ne sɛ, ahonyade a yɛde yɛn adwene nyinaa besi so no remma yenhu nneɛma a ɛho hia paa wɔ asetenam—nneɛma a sika ntumi ntɔ no. Susuw nhwɛso abiɛsa yi ho hwɛ.\n1. ABUSUA MU BIAKOYƐ\nAbabaa bi a ɔwɔ United States a wɔfrɛ no Brianne, * te nka sɛ ne papa ma n’adwuma ne sika a onya fi mu no ho hia no dodo. Ababaa no ka sɛ, “Yɛwɔ nea yehia ma ɛboro so, nanso me papa ntena fie, efisɛ bere nyinaa na ɔwɔ akwantu mu. Minim sɛ n’adwuma na ɛmma no kwan, nanso misusuw sɛ ɛsɛ sɛ onya bere ma n’abusua nso!”\nNea wubetumi asusuw ho: Dɛn na ebetumi afi nea Brianne papa reyɛ yi mu aba daakye? Bere pii a ɔsɛe de pɛ honam fam nneɛma no bɛka ɔne ne babea no abusuabɔ dɛn? Dɛn na n’abusua no hia fi ne hɔ a ɛsen sika?\nBible nnyinasosɛm a ɛsɛ sɛ wususuw ho:\n“Sikanibere de ɔhaw pii na ɛba. Nnipa binom pɛ sika ara ma wɔde . . . yaw pii aba wɔn ho so.”—1 Timoteo 6:10, Contemporary English Version.\n“Eye sɛ wo ne nnipa a wodɔ wɔn bedi nhabamma sen sɛ wubedi sradenam wɔ w’atamfo anim.”—Mmebusɛm 15:17, Good News Translation.\nNea ehia sɛ wohyɛ no nsow: Sika ntumi ntɔ abusua mu biakoyɛ. Sɛ wubenya abusua mu biakoyɛ a, gye sɛ wunya bere ma w’abusua na woda ɔdɔ a ɛfata adi kyerɛ wɔn.—Kolosefo 3:18-21.\n2. AHOBAMMƆ A EDI MU\nSarah a wadi mfe 17 no ka sɛ, “Me maame ka kyerɛ me bere nyinaa sɛ menware ɔbarima a ɔwɔ sika pii na minsua adwuma a sɛ daakye nneɛma ankɔ yiye a, ɛbɛboa me. Sika a obenya nkutoo na odwen ho.”\nNea wubetumi asusuw ho: Sɛ woresusuw wo daakye ho a, nneɛma a ɛho hia bɛn na wudwen ho? Bere bɛn na nneɛma a ɛho hia a wudwen ho no dan adwennwen? Ɔkwan bɛn so na anka Sarah maame betumi ada sika ho adwene a ɛkari pɛ adi?\n“Munnyae ademude a mohyehyɛ wɔ asase so no, baabi a nwewee ne nkannare sɛe no, na akorɔmfo bubu kowia.”—Mateo 6:19.\n“Munnim nea ɛbɛto mo ɔkyena.”—Yakobo 4:14.\nNea ehia sɛ wohyɛ no nsow: Wo daakye nnyina sika pii a wobɛboaboa ano no so. Akorɔmfo betumi awia—na sika nyɛ yare anaa owu ano aduru. (Ɔsɛnkafo 7:12) Bible kyerɛkyerɛ sɛ ahobammɔ ankasa a yebenya no gyina Onyankopɔn ne n’atirimpɔw a yebehu so.—Yohane 17:3.\n3. ABOTƆYAM A WUBENYA\nTanya a wadi mfe 24 no ka sɛ, “M’awofo kyerɛɛ me sɛnea mɛyɛ me ho ɔwiɛmfoɔ. Me ne me nuabea a yɛyɛ ntaa no renyin no, na yenni yɛn ho nneɛma pii de, nanso na yɛn ani gye.”\nNea wubetumi asusuw ho: Dɛn nti na ebetumi ama ayɛ den sɛ wobɛpene kakra a wowɔ no so? Sɛ ɛba sikasɛm so a, nhwɛso bɛn na woyɛ ma w’abusua?\n“Sɛ yɛwɔ yɛn ano aduan ne nea yɛde kata yɛn ho a, yɛbɛma ɛno ara adɔɔso ama yɛn.”—1 Timoteo 6:8.\n“Anigye ne wɔn a wonim wɔn honhom mu ahiade.”—Mateo 5:3.\nNea ehia sɛ wohyɛ no nsow: Ɛnyɛ nea ehia wɔ asetena mu ara ne sɛ wubenya sika ne nneɛma a sika tumi tɔ. Ɛyɛ nokware sɛnea Bible ka no: “Sɛ onipa nya ma ebu so mpo a, ɛnyɛ nneɛma a ɔwɔ no mu na ne nkwa fi.” (Luka 12:15) Nokwarem no, nea ebetumi ama obi anya abotɔyam ankasa ne sɛ obenya nsɛmmisa a ɛho hia a edidi so yi ho mmuae:\nDɛn nti na yɛwɔ ha?\nMɛyɛ dɛn ne Onyankopɔn anya abusuabɔ?\nYehowa Adansefo a wotintim saa nsɛmma nhoma yi ani begye sɛ wɔbɛboa wo ma woanya nsɛmmisa yi ho mmuae. Wubetumi ahu wɔn a wɔwɔ wo mpɔtam, anaa kɔ yɛn Intanɛt dwumadibea wɔ jw.org.\n^ nky. 8 Wɔasesa edin ahorow a ɛwɔ asɛm yi mu.\nƐno na Ɛma Yenya Anigye?\nNhoma bi ka sɛ: “Sɛ wɔkyem pɛpɛɛpɛ a, nnipa a wɔpɛ ahonyade pii no ani ntaa nnye na wɔtaa haw. Na mpo nnipa a wɔpɛ sɛ wonya sika pii no nya adwenemhaw; afei nso wonya nyarewa te sɛ ɔpakum, wɔn akyi dompe mu tutu wɔn, wonya tipae, na wɔtaa bow nsã, na wɔnom nnubɔne nso. Ɛda adi sɛ mmɔden a nkurɔfo bɔ sɛ wobenya sika pii no ma wɔn asɛm yɛ mmɔbɔ.”—The Narcissism Epidemic.\n“Suban a Asesa”\nNhoma bi ka sɛ, “Wɔ 1960 ne 1970 mfe no mfiase mu no, sɛ wobisa sukuufo nea enti a wɔrekɔ kɔlege a, nea wɔn mu dodow no ara ka ne sɛ, wɔpɛ sɛ ‘wɔyɛ krakyefo’ anaa wɔyɛ ‘nyansapɛfo.’ Wɔn mu kakraa bi pɛ na wɔkyerɛe sɛ wɔpɛ sɛ ‘wonya sika pii.’ Efi afe 1990 reba no, sukuufo mu fã kɛse no ara kyerɛ sɛ ‘sika pii a wobenya’ titiriw nti na wɔkɔ kɔlege . . . Sukuufo suban a asesa yi ne sɛnea adwenemhaw, wɔn a wodi wɔn ho dɔm, ne ɔhaw afoforo a adɔɔso no ahyia wɔ bere koro mu.”—The Price of Privilege, a Dɔkota Madeline Levine kyerɛwee.\nSɛnea Dɔkota Madeline Levine kyerɛ no, nnipa a wɔn abusuafo, wɔn kuromfo, ne wɔn asɔre adi wɔn huammɔ no de wɔn anibere akɔsoɛ “nneɛma atotɔatotɔ” so. Ɔkyerɛwee wɔ ne nhoma The Price of Privilege mu sɛ, “Nneɛma atotɔatotɔ yɛ ɔkwan biako a yebetumi afa so adi nneɛma a atwa yɛn ho ahyia no ho dwuma. Ɛma yetumi di nneɛma ano na ɛma adetɔfo te nka sɛ wɔwɔ tumi bi. Nanso saa tumi yi yɛ nnaadaa . . . Wɔn a wɔwɔ tumi ankasa ne nnwumakuw akɛse ne wɔn a wɔbɔ wɔn aguade ho dawuru no. Wɔafa wɔn tua wɔn ka sɛ wɔmma adetɔfo no nte nka sɛ nneɛma atotɔatotɔ ma wonya ahobammɔ soronko bi.”


Nnwom 142 | Intanɛt So Bible| Wiase Foforɔ Nkyerɛaseɛ\nƆbɔɔ mpae sɛ wonnye no mfi wɔn a wɔtan n’ani nsam\n“Minni baabiara a meguan akɔ” (4)\n“Me wiase nyinaa ne wo” (5)\nMaskil.* Mpae a Dawid bɔe bere a na ɔwɔ ɔbodan mu no.+ 142 Meteɛm frɛ Yehowa sɛ ɔmmoa me;+Misu frɛ Yehowa sɛ ɔnyɛ me adom. 2 Mekɔ n’anim kɔka me dadwen kyerɛ no;Mekɔ n’anim kɔka m’ahohia kyerɛ no+ 3 Bere a me honhom abotow* wɔ me mu no. Ɛba saa a, wokyerɛ m’anammɔn kwan.+ Ɔkwan a mefa so no,Wɔasum afiri wɔ so de ahintaw me. 4 Hwɛ me nifa so, na wubehuSɛ obiara nni hɔ a odwen me ho.*+ Minni baabiara a meguan akɔ;+Me* ho nhia obiara. 5 O Yehowa, misu frɛ wo sɛ boa me. Meka sɛ: “Wone me guankɔbea;+Me wiase nyinaa* ne wo.” 6 Tie me sufrɛ,Efisɛ mabotow koraa. Wɔn a wɔtan m’ani no, gye me fi wɔn nsam,+Na wɔn ho yɛ den sen me. 7 Gye me* fi afiaseNa minyi wo din ayɛ. Ma atreneefo ntwa me ho nhyia,Efisɛ wo ne me di no yiye.\n^ Anaa “m’ahoɔden asa.”\n^ Anaa “obu me ho akontaa.”\n^ Nt., “Me kyɛfa ara.”\n^ Anaa “Gye me kra.”


23 Ɛnna Yesu ka kyerɛɛ nnipakuw no ne n’asuafo no+ sɛ: 2 “Mose agua so na akyerɛwfo+ ne Farisifo no te.+ 3 Enti nea wɔka+ kyerɛ mo nyinaa, munni so na monyɛ, nanso monnyɛ wɔn nnwuma,+ efisɛ wɔka nanso wɔnyɛ. 4 Wɔkyekyere nnesoa a emu yɛ duru de to nnipa mmati so,+ nanso wɔn de wɔmpɛ sɛ wɔde wɔn nsateaa mpo ka.+ 5 Nnwuma a wɔyɛ nyinaa, wɔyɛ sɛnea nnipa behu;+ wɔyɛ kyerɛwsɛm kotoku*+ a wɔde bɔ wɔn ho ban no atɛtrɛtɛ, na wɔyɛ wɔn ntade ano+ akɛse. 6 Wɔpɛ mpanyin tenabea+ wɔ anwummeduan ase ne hyiadan mu nkongua a ɛwɔ anim no,+ 7 ne gua so nkyia+ ne sɛ nnipa bɛfrɛ wɔn Rabi.+ 8 Nanso ɛnsɛ sɛ wɔfrɛ mo Rabi, efisɛ obiako ne mo kyerɛkyerɛfo,+ na mo nyinaa yɛ anuanom. 9 Bio nso, mommfrɛ obiara mo agya asase so, na obiako ne mo Agya,+ Ɔsorosoroni no. 10 Afei nso ɛnsɛ sɛ wɔfrɛ mo ‘akannifo,’+ efisɛ mo Kannifo yɛ biako, ɔne Kristo. 11 Mmom no, ɛsɛ sɛ nea ɔyɛ mo mu kɛse no yɛ mo somfo.+ 12 Obiara a ɔma ne ho so no wɔbɛbrɛ no ase,+ na obiara a ɔbrɛ ne ho ase no wɔbɛma no so.+ 13 “Munnue, akyerɛwfo ne Farisifo nyaatwomfo! efisɛ moto+ ɔsoro ahenni mu wɔ nnipa anim; mo+ a monkɔ mu, na wɔn a wɔrekɔ mu no nso momma wɔn kwan. 14 —— 15 “Munnue, akyerɛwfo ne Farisifo nyaatwomfo!+ efisɛ mufi adi kɔ po ne asase kesee so kɔsakra obi, na onya sakra a, moma ɔbɛfata ma Gehenna mmɔho abien sen mo ankasa. 16 “Munnue, akwankyerɛfo anifuraefo+ a moka sɛ, ‘Sɛ obi ka asɔrefie no ntam a, ɛnyɛ hwee, na sɛ ɔka asɔrefie hɔ sika no ntam a, asodi da no so.’+ 17 Nkwasea ne anifuraefo! Nea ɛwɔ he na ɛyɛ kɛse, sika no anaa asɔrefie a atew sika no ho no?+ 18 Afei nso, ‘Sɛ obi ka afɔremuka no ntam a, ɛnyɛ hwee; nanso sɛ obi ka ɛso ayɛyɛde no ntam a, asodi da no so.’ 19 Anifuraefo! Nea ɛwɔ he na ɛyɛ kɛse, ayɛyɛde no anaa afɔremuka+ a ɛma ayɛyɛde no ho tew no? 20 Enti obiara a ɔka afɔremuka no ntam no, ɔka ɛno ne ɛso nneɛma nyinaa ntam; 21 na nea ɔka asɔrefie no ntam no, ɔka ɛno ne nea ɔte mu no ntam;+ 22 na nea ɔka ɔsoro ntam no, ɔka Onyankopɔn ahengua+ ne nea ɔte so no ntam. 23 “Munnue, akyerɛwfo ne Farisifo nyaatwomfo! efisɛ muyi ɛme ne onunum ne kumin so ntotoso du du+ na Mmara no mu nsɛm a tumi wom a ɛne atɛntrenee+ ne mmɔborɔhunu+ ne nokwaredi no de, momfa nyɛ hwee.+ Eyinom na ɛyɛ asɛde sɛ anka moyɛ, na mummmu mo ani nngu nneɛma foforo no so. 24 Akwankyerɛfo anifuraefo+ a mosɔn nneɛma so yi nwansena+ nanso momene yoma!+ 25 “Munnue, akyerɛwfo ne Farisifo nyaatwomfo! efisɛ mohohoro kuruwa+ ne ayowa ho, nanso emu de, afowde+ ne adifudepɛ ayɛ no mã. 26 Farisini onifuraefo,+ hohoro kuruwa+ ne ayowa no mu kan, na ama ɛho nso afi. 27 “Munnue, akyerɛwfo ne Farisifo nyaatwomfo!+ efisɛ mote sɛ adamoa a wɔaka ho fitaa+ a ɛho yɛ fɛ, nanso emu de, awufo nnompe ne afide ahorow nyinaa ayɛ no mã. 28 Saa ara na mo nso, nnipa ani so de, mote sɛ treneefo,+ nanso nyaatwom ne mmarato ayɛ mo mã. 29 “Munnue, akyerɛwfo ne Farisifo nyaatwomfo!+ efisɛ moto adiyifo nna na musiesie treneefo ada,+ 30 na moka sɛ, ‘Sɛ na yɛwɔ yɛn agyanom bere so a, anka yɛremmoa wɔn mma wonhwie adiyifo no mogya ngu.’+ 31 Enti moredi adanse atia mo ho sɛ moyɛ wɔn a wokum adiyifo no mma.+ 32 Ɛnde, monhyɛ mo agyanom kuruwa+ mã. 33 “Awɔ, nhurutoa mma,+ mobɛyɛ dɛn aguan Gehenna atemmu?+ 34 Eyi nti, meresoma+ adiyifo ne anyansafo ne akyerɛkyerɛfo aba mo nkyɛn.+ Mubekum+ wɔn mu binom abɔ wɔn asɛndua mu, na mobɛka ebinom mpire+ mo hyia adan mu na moatan wɔn ani fi kurow so akɔ kurow so; 35 saa na ɛbɛma treneefo mogya a wɔahwie agu asase so nyinaa aba mo so,+ efi ɔtreneeni+ Habel+ mogya so kosi Barakia ba Sakaria mogya so, nea mukum no kronkronbea ne afɔremuka ntam no.+ 36 Nokwarem mise mo sɛ, nneɛma yi nyinaa bɛba saa awo ntoatoaso yi so.+ 37 “Yerusalem, Yerusalem, wo a wukum adiyifo+ no na wusiw wɔn a wɔsomaa wɔn wo nkyɛn no abo+—hwɛ mpɛn dodow ara a mepɛe sɛ meboaboa wo mma ano, sɛnea akokɔbaatan boaboa ne mma ano ne ntaban ase!+ Nanso moampɛ.+ 38 Hwɛ! Wɔagyaw mo fie+ ama mo.+ 39 Na mise mo sɛ, efi saa bere yi rekɔ no morenhu me da kosi sɛ mobɛka sɛ, ‘Nhyira ne nea ɔba Yehowa din mu!’”+\n^ Eyi yɛ adaka ketewa a kyerɛwsɛm wom a na Yudafo mmarima de bɔ wɔn moma so anaa wɔde to wɔn nsa de bɔ wɔn ho ban.


9 Da a ɛto so awotwe+ no, Mose frɛɛ Aaron ne ne mma ne Israel mpanyimfo. 2 Afei ɔka kyerɛɛ Aaron sɛ: “Hwehwɛ nantwi ba ne odwennini a wɔte apɔw bra Yehowa anim.+ Wode nantwi ba no bɛbɔ bɔne ho afɔre+ na wode odwennini no abɔ ɔhyew afɔre.+ 3 Na Israelfo no de, ka kyerɛ wɔn sɛ, ‘Momfa ɔpapo+ mmɛbɔ bɔne ho afɔre, na momfa nantwi ba ne odwennini kumaa+ a wɔadi afe afe a wɔte apɔw mmɛbɔ ɔhyew afɔre. 4 Afei momfa nantwinini ne odwennini mmɛbɔ asomdwoe afɔre+ wɔ Yehowa anim, na momfa ngo mfra esiam mmɛbɔ aduan afɔre,+ efisɛ Yehowa beyi ne ho adi akyerɛ mo+ nnɛ.’” 5 Enti wɔde nea Mose hyɛe no baa ahyiae ntamadan no ano. Afei asafo no nyinaa begyinaa Yehowa anim.+ 6 Mose ka kyerɛɛ wɔn sɛ: “Eyi na Yehowa ahyɛ sɛ monyɛ na ama Yehowa ayi n’anuonyam adi akyerɛ mo.”+ 7 Mose ka kyerɛɛ Aaron sɛ: “Kɔ afɔremuka no ho kɔbɔ bɔne ho afɔre+ ne ɔhyew afɔre fa pata+ ma wo ho ne wo fiefo. Afei fa ɔman no afɔrebɔde+ no bɔ afɔre pata+ ma wɔn, sɛnea Yehowa ahyɛ no.” 8 Ntɛm ara na Aaron kɔɔ afɔremuka no ho kokum nantwi ba a ɔde rebɛbɔ ne bɔne ho afɔre no.+ 9 Aaron mma no de mogya+ no maa no, na ɔde ne nsateaa bɔɔ mogya no mu+ sosɔɔ afɔremuka no mmɛn+ no so, na ohwiee mogya a aka no guu afɔremuka no ase. 10 Na oyii aboa a ɔde bɔɔ bɔne ho afɔre no srade+ ne n’asaabo ne ne berɛbo ho srade, na ɔhyew wɔ afɔremuka no so,+ sɛnea Yehowa hyɛɛ Mose no. 11 Na ɔde ogya hyew aboa no nam ne ne nhoma wɔ nsraban no akyi.+ 12 Afei okum aboa a wɔde bɛbɔ ɔhyew afɔre no, na Aaron mma no de mogya no brɛɛ no na ɔde petepetee afɔremuka no so hyiae.+ 13 Wotwitwaa aboa no mu asinasin de ne ti kaa ho brɛɛ no, na ɔhyew wɔ afɔremuka no so.+ 14 Afei ɔhohoroo ne nsono ne ne nnyawa ho na ɔhyew wɔ afɔremuka no so kaa ɔhyew afɔre no ho.+ 15 Ɛno akyi no, ɔde nea ɔman no de bae+ no nso bɔɔ afɔre. Okum ɔpapo a ɔman no de bae no de bɔɔ bɔne ho afɔre sɛnea ɔyɛɛ nea edi kan no. 16 Afei ɔbɔɔ ɔhyew afɔre no sɛnea wɔyɛ daa no.+ 17 Ɔhyew afɔre a ɔbɔɔ no anɔpa+ akyi no, ɔde aduan a wɔde bɛbɔ afɔre+ nso bae, na ɔsaw ne nsa mã guu afɔremuka no so ma ɛhyewee. 18 Na okum nantwinini ne odwennini a ɔde rebɛbɔ asomdwoe afɔre+ ama ɔman no. Afei Aaron mma no de mogya no brɛɛ no na ɔde petepetee afɔremuka no so hyiae.+ 19 Na nantwinini no srade+ ne odwennini no dua tufuu+ no ne srade a ɛkata nsono no ho ne asaabo no ne berɛbo no ho srade de, 20 woyii srade yi nyinaa de kaa ne koko ho,+ na ɔhyew srade no wɔ afɔremuka no so. 21 Aboa no koko ne ne nan nifa no de, Aaron him sɛ ohim afɔre+ wɔ Yehowa anim, sɛnea Mose hyɛe no. 22 Na afei Aaron maa ne nsa so kyerɛɛ ɔman no na ohyiraa wɔn,+ na bere a owiee bɔne ho afɔre ne ɔhyew afɔre ne asomdwoe afɔre no, osii fam.+ 23 Na Mose ne Aaron kɔɔ ahyiae ntamadan no mu, na wofii adi behyiraa ɔman no.+ Afei nnipa no nyinaa huu Yehowa anuonyam,+ 24 na ogya fi Yehowa anim+ bɛhyew ɔhyew afɔre no ne srade a ɛwɔ afɔremuka no so no. Bere a nnipa no nyinaa hui no, wɔteɛteɛɛm+ na wɔde wɔn anim butubutuw fam.


‘Mompɛɛpɛɛ Mu Nhu Nneɛma a Ehia Koraa No’ (Filipifo 1:10) | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bicol Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italian Sign Language Japanese Japanese Sign Language Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\nNSƐM A WUBETUMI ADWINNWEN HO\nDɛn na yebetumi asua afi Yesaia, Hesekiel ne Daniel anisoadehu no mu?\nSɛ yɛhwɛ nea Yehowa ahyehyɛde no fã a ɛwɔ asase so de asi n’ani so a, dɛn na yebetumi asua afi mu?\nDɛn na adesua yi ama woasi wo bo sɛ wobɛyɛ?\n1, 2. Bere a Yesu rehyɛ nkɔm afa nna a edi akyiri no ho no, asɛm bɛn na ɔkae a ɛbɛyɛ sɛ ɛtwee n’asuafo no adwene? Dɛn ntia?\nNÁ Yesu aka akyerɛ n’asuafo no sɛ wɔbɛsɛe asɔrefie no. Asɛm no haw Petro, Yakobo, Yohane, ne Andrea. (Mar. 13:1-4) Enti bere a ɛkaa wɔne Yesu nkutoo wɔ baabi no, wobisaa no sɛ: “Ka kyerɛ yɛn, bere bɛn na eyinom bɛba mu, na dɛn na ɛbɛyɛ wo mmae ne bere a ɛwɔ hɔ yi awiei ho sɛnkyerɛnne?” (Mat. 24:1-3) Bere a Yesu reyi wɔn ano no, ɔkaa nneɛma a ebesisi ansa na wɔasɛe Yerusalem. Afei nso ɔkyerɛɛ nneɛma a ɛbɛkɔ so wɔ Satan wiase bɔne yi nna a edi akyiri mu. Yesu kae sɛ ahude te sɛ akokoakoko, aduankɔm, ne amumɔyɛsɛm besisi. Nanso ɔkaa ade foforo bi a ɛbɛyɛ sɛ ɛtwee asuafo no adwene. Ɔkae sɛ: “Wɔbɛka ahenni ho asɛmpa yi wɔ asase so nyinaa de adi amanaman nyinaa adanse; ɛno ansa na awiei no bɛba.”—Mat. 24:7-14.\n2 Ná Ahenni ho asɛmpaka adwuma no nyɛ ade foforo mma asuafo no efisɛ na wɔne Yesu Kristo abom ayɛ adwuma no bi. (Luka 8:1; 9:1, 2) Ɛbɛyɛ sɛ na wɔkae Yesu asɛm yi mpo: “Nokwarem ni, otwa adwuma no sõ, nanso adwumayɛfo no sua. Enti monsrɛ otwa Wura no na ɔnsoma adwumayɛfo mmra ne twa no mu.” (Luka 10:2) Nanso ebia wɔkae wɔn tirim sɛ, ‘Yɛbɛyɛ dɛn aka asɛmpa no “wɔ asase so nyinaa” na ‘yɛadi amanaman nyinaa adanse’? Ɛhe na yebenya adwumayɛfo ma wɔabɛka asɛm no? Sɛ na asuafo no wɔ ani a wɔde behu sɛnea Mateo 24:14 bɛbam daakye a, anka nea wobehu no bɛma wɔn ho adwiriw wɔn paa!\n3. Ɔkwan bɛn so na Luka 21:34 renya mmamu nnɛ? Nsɛm bɛn na ɛsɛ sɛ yebisa yɛn ho?\n3 Yesu nkɔmhyɛ no renya mmamu wɔ yɛn bere yi so. Nnipa mpempem pii reka Ahenni no ho asɛmpa wɔ asase so nyinaa. (Yes. 60:22) Nanso Yesu kyerɛe sɛ ebinom wɔ hɔ a, ɛbɛyɛ den ama wɔn sɛ wɔde asɛnka adwuma no bedi kan wɔ wɔn asetenam. Saafo no bɛma asetenam nneɛma anaa dadwen ‘ahyɛ wɔn koma so.’ (Monkenkan Luka 21:34.) Tebea a ɛte saa rekɔ so nnɛ. Onyankopɔn nkurɔfo binom ma nneɛma twetwe wɔn adwene. Saa nneɛma no bi ne adwuma, nhomasua a ɛkɔ akyiri, ne wiase ahonyade. Ebinom nso sɛe bere pii wɔ agodie ne anigyede ho. Afoforo nso ama asetenam dadwen ne nhyɛso aka wɔn som. Enti bisa wo ho sɛ: ‘Me nso ɛ, saa na mete? Gyinae a misisi da no adi sɛ mede Onyankopɔn som di kan wɔ m’asetenam?’\n4. (a) Mpae bɛn na Paulo bɔ maa Kristofo a wɔwɔ Filipi no, na dɛn ntia? (b) Dɛn na yebesusuw ho wɔ adesua yi ne nea edi hɔ no mu? Dɛn nti na eyi bɛboa yɛn?\n4 Ná egye animia na tete Kristofo no de Onyankopɔn som adi kan wɔ wɔn asetenam. Enti ɔsomafo Paulo bɔɔ mpae maa Kristofo a wɔwɔ Filipi no sɛnea wobetumi ‘apɛɛpɛɛ mu ahu nneɛma a ehia koraa no.’ (Monkenkan Filipifo 1:9-11.) Ná Kristofo dodow no ara “de nnamyɛ kɛse reka Onyankopɔn asɛm a wonsuro,” sɛnea ɔsomafo Paulo yɛe no. (Filip. 1:12-14) Ɛnnɛ nso, yɛn mu dodow no ara de akokoduru reka Onyankopɔn Asɛm kyerɛ nkurɔfo. Nanso sɛ yehu nea Yehowa ahyehyɛde no reyɛ nnɛ a, ɛbɛhyɛ yɛn mpamden ma yɛde yɛn adwene nyinaa asi asɛnka adwuma no so. Adesua yi bɛboa yɛn ma yɛahu nneɛma a Yehowa de agugu akwan mu ma asɛm a ɛwɔ Mateo 24:14 abam. Dɛn na esi Yehowa ahyehyɛde no ani so? Sɛ yehu a, ɔkwan bɛn so na ɛbɛhyɛ yɛne yɛn mmusua nkuran? Adesua a edi hɔ no bɛboa yɛn ma yɛakɔ so ayɛ asɛnka adwuma no na yɛne Yehowa ahyehyɛde no abɔ anan.\nYEHOWA AHYEHYƐDE NO FÃ A ƐWƆ SORO NO REKƆ N’ANIM\n5, 6. (a) Adɛn nti na Yehowa yii n’ahyehyɛde no fã a ɛwɔ soro no kyerɛɛ n’asomfo? (b) Dɛn na Hesekiel hui wɔ anisoadehu mu?\n5 Nneɛma pii wɔ hɔ a, Yehowa pɛ a anka ɔbɛma wɔakyerɛw wɔ Bible mu, nanso wanyɛ saa. Wo de hwɛ, sɛ Bible kaa yɛn amemene ho asɛm kɔɔ akyiri anaa ɛkaa nneɛma a ɛwɔ soro ne asase so ho nsɛm pii a, anka yɛn ani begye ho paa, nanso anka. Mmom Yehowa ma wɔkyerɛw nsɛm a ɛbɛma yɛahu n’apɛde na yɛayɛ osetie ama no. (2 Tim. 3:16, 17) Enti ɛyɛ adom na Yehowa adom yɛn sɛ wabue n’ahyehyɛde no fã a ɛwɔ soro no so akyerɛ yɛn wɔ Bible mu! Sɛ yɛkenkan ɛho nsɛm wɔ Yesaia, Hesekiel, Daniel, ne Adiyisɛm nhoma no mu a, ɛyɛ anika kwa. (Yes. 6:1-4; Hes. 1:4-14, 22-24; Dan. 7:9-14; Adi. 4:1-11) Ɛte sɛ nea Yehowa abue yɛn ani ma yɛahu nea ɛrekɔ so wɔ soro. Adɛn nti na Yehowa ama yɛahu saa nneɛma yi?\n6 Yehowa pɛ sɛ yɛkae sɛ yɛka ahyehyɛde kɛse bi ho. Ahyehyɛde no fã wɔ soro, ɛnna ne fã wɔ asase so. Ahyehyɛde no fã a ɛwɔ soro no reyɛ adwuma denneennen ma Yehowa apɛde rekɔ so. Hesekiel huu teaseɛnam kɛse bi wɔ anisoadehu mu. Eyi gyina hɔ ma Yehowa ahyehyɛde no fã a ani nhu no. Saa teaseɛnam yi kɔ mmirikaden, nanso etumi dan ne ho prɛko pɛ. (Hes. 1:15-21) Hesekiel huu nea ɔreka teaseɛnam no. Ɔkae sɛ: “Mihuu biribi te sɛ sika ne dwetɛ mfrafrae gonn, na na biribi te sɛ ogya wɔ emu nyinaa . . . Ná ɛte sɛ Yehowa anuonyam.” (Hes. 1:25-28) Ɛbɛyɛ sɛ anisoadehu yi maa Hesekiel ho dwiriw no papa! Ohui sɛ Yehowa nam ne honhom kronkron so rekyerɛ n’ahyehyɛde no kwan. Saa teaseɛnam nwonwaso yi ma yehu sɛ Yehowa ahyehyɛde no fã a ɛwɔ soro no rekɔ n’anim.\n7. Ɔkwan bɛn so na Daniel anisoadehu no ma yenya Yehowa ne Yesu mu ahotoso?\n7 Daniel nso nyaa anisoadehu bi. Nea ohui no ma yenya Yehowa ne Yesu mu ahotoso. Ohuu Yehowa a “ne nna akyɛ” no sɛ ɔte ahengua bi so. Na ahengua no te sɛ ogyaframa a ɛwɔ ntwahonan. (Dan. 7:9) Ná Yehowa pɛ sɛ Daniel hu sɛ n’ahyehyɛde no rekɔ n’anim; ennyina faako. Eyi kyerɛ sɛ ɔde n’ahyehyɛde no di dwuma ma n’apɛde yɛ hɔ. Daniel san huu “obi a ɔte sɛ onipa ba,” na na Yehowa de n’ahyehyɛde no fã a ɛwɔ asase so no rehyɛ ne nsa. Onii a Daniel kaa ne ho asɛm sɛ “ɔte sɛ onipa ba” no ne Yesu. Ɛnyɛ mfe kakraa bi na Kristo de bedi adesamma so, na mmom nkɔmhyɛ no ka sɛ “ne tumi yɛ daa tumi a ɛrentwam da, na n’ahenni yɛ nea wɔrensɛe no da.” (Dan. 7:13, 14) Saa anisoadehu yi ma yehu sɛ ɛsɛ sɛ yɛde yɛn ho to Yehowa so na yegye n’akwankyerɛ tom. Yehowa asɔ ne Ba no ahwɛ ahu sɛ ɔfata, enti ɔde “tumi ne anuonyam ne ahenni” ama no. Yehowa ankasa wɔ ne Ba no mu ahotoso, enti ɛsɛ sɛ yɛn nso yɛde yɛn ho to Yesu so ma ɔkyerɛ yɛn kwan.\n8. Nea Yehowa yi kyerɛɛ Hesekiel ne Yesaia no kaa wɔn dɛn? Yɛn nso ɛsɛ sɛ ɛka yɛn dɛn?\n8 Ɛsɛ sɛ nea yɛahu afa Yehowa ahyehyɛde no fã a ɛwɔ soro ho no ka yɛn dɛn? Sɛ yɛhwɛ nea Yehowa reyɛ a, ɛsɛ sɛ ɛka yɛn koma paa ma yɛbrɛ yɛn ho ase, sɛnea Hesekiel yɛe no. (Hes. 1:28) Odiyifo Yesaia nso huu Yehowa ahyehyɛde no fã a ɛwɔ soro no wɔ anisoadehu mu, na nea ohui no kaa no paa. Enti bere a Yehowa de too Yesaia anim sɛ ɔmma afoforo nhu nea ɔreyɛ no, wampopo ne ti koraa. (Monkenkan Yesaia 6:5, 8.) Ná Yesaia wɔ ahotoso sɛ Yehowa bɛbɔ no kyidɔm ma watumi ayɛ adwuma no. Yɛn nso ɛsɛ sɛ nea yɛahu afa Yehowa ahyehyɛde no fã a ɛwɔ soro ho no pusuw yɛn ma yɛde nsi ne ahokeka som no. Ɛyɛ yɛn anigye sɛ yebehu sɛ yɛka ahyehyɛde bi ho, ahyehyɛde a ɛrekɔ n’anim bere nyinaa, ahyehyɛde a nea esi n’ani so ara ne sɛ ɛbɛboa ma Yehowa apɛde ayɛ hɔ!\nYEHOWA AHYEHYƐDE NO FÃ A ƐWƆ ASASE SO\n9, 10. Dɛn nti na yehia Yehowa ahyehyɛde no fã wɔ asase so?\n9 Yehowa nam ne Ba no so ama yɛanya n’ahyehyɛde no fã wɔ asase yi so; ɛne ɔfã a ɛwɔ soro no bom yɛ adwuma. Ehia sɛ yenya n’ahyehyɛde no fã wɔ asase so na yɛatumi ayɛ adwuma a wɔaka ho asɛm wɔ Mateo 24:14 no. Adɛn ntia? Yɛnhwɛ nneɛma abiɛsa nti a ɛte saa.\n10 Nea edi kan, Yesu kae sɛ n’asuafo bɛyɛ asɛmpaka adwuma no “akɔ asase ano nohoa.” (Aso. 1:8) Nea ɛtɔ so abien, ebehia sɛ wɔyɛ nhyehyɛe ma wɔn a wɔbɛyɛ adwuma no nya honhom fam aduan a ɛbɛhyɛ wɔn den. (Yoh. 21:15-17) Nea ɛtɔ so abiɛsa, ebehia sɛ wɔyɛ nhyehyɛe ma wɔn a wɔbɛka asɛmpa no hyiam som Yehowa na wosua sɛnea wɔbɛyɛ adwuma no. (Heb. 10:24, 25) Sɛ Kristo akyidifo betumi ayɛ eyi a, yehia Yehowa ahyehyɛde no fã wɔ asase so na atoto nneɛma na ama yɛn akwankyerɛ.\n11. Dɛn na yɛbɛyɛ de akyerɛ sɛ yɛreboa biribiara a Yehowa ahyehyɛde no yɛ?\n11 Dɛn na ɛbɛkyerɛ sɛ yɛreboa biribiara a Yehowa ahyehyɛde no yɛ? Ade biako a ehia ne sɛ yebenya wɔn a Yehowa ne Yesu de wɔn redi asɛnka adwuma no anim no mu ahotoso, efisɛ Yehowa ne Yesu ankasa wɔ wɔn mu ahotoso. Nneɛma pii wɔ wiase a anka anuanom mmarima yi betumi de wɔn bere ayɛ, nanso wɔnyɛ saa. Ɛnde, momma yɛnhwɛ nea Yehowa ahyehyɛde no fã a ɛwɔ asase so de asi n’ani so.\nWƆDE WƆN ADWENE ASI “NNEƐMA A EHIA KORAA NO” SO\n12, 13. Ɔkwan bɛn na mpanyimfo fa so yɛ adwuma a ɛhyɛ wɔn nsa no? Dɛn nti na ɛhyɛ wo nkuran?\n12 Yehowa ahyehyɛde no apaw mpanyimfo a wɔn ho akokwaw ma wɔredi Ahenni asɛmpaka adwuma no anim wɔ aman horow so. Gyinae biara a saa anuanom mmarima yi besi no, wɔbɔ Yehowa mpae na wɔma Bible kyerɛ wɔn kwan; wɔde yɛ ‘wɔn nan ase kanea ne wɔn kwan so hann’.—Dw. 119:105; Mat. 7:7, 8.\n13 Mpanyimfo a na wɔwɔ asomafo no bere so tuu wɔn ho sii hɔ kyerɛkyerɛɛ Onyankopɔn asɛm. Ɛnnɛ nso, mpanyimfo no atu wɔn ho asi hɔ de nsi ne ahokeka redi asɛnka adwuma no anim. (Aso. 6:4) Sɛ wohu sɛ asɛnka adwuma no renya nkɔso wɔ wɔn man mu anaa aman foforo so a, na wɔn ani agye kwa. (Aso. 21:19, 20) Ɛnyɛ nea esi wɔn ani so ne sɛ wɔbɛhyehyɛ mmara buburigyaa wɔ adwuma no ho, na mmom wɔhwɛ sɛ wɔbɛma Kyerɛwnsɛm no ne Onyankopɔn honhom kronkron akyerɛ wɔn kwan na ama asɛnka adwuma no akɔ anim. (Monkenkan Asomafo Nnwuma 15:28.) Eyi nyinaa yɛ nhwɛso pa a asafo no mufo nyinaa betumi asuasua.—Efe. 4:11, 12.\n14, 15. (a) Nneɛma bɛn na wɔde agugu akwan mu a ɛboa ma yɛka asɛmpa no wɔ wiase nyinaa? (b) Sɛ wo ara wotena ase kari nea woreyɛ wɔ Ahenni asɛmpaka adwuma no mu a, wote nka dɛn?\n14 Anuanom pii reyɛ adwumaden a yenhu. Ebinom yɛ nhoma ahorow ne nneɛma a yebesua wɔ nhyiam akɛse ne nketewa ase. Anuanom mpempem nso atu wɔn ho ama rekyerɛ yɛn nhoma ahorow ase kɔ kasa bɛboro 600 mu. Wɔyɛ eyi nyinaa sɛnea ɛbɛyɛ a nnipa pii betumi ate “Onyankopɔn nneɛma akɛse” no ase wɔ wɔn kurom kasa mu. (Aso. 2:7-11) Anuanom mmerante ne mmabaa de mfiri akɛse akɛse tintim nhoma pii. Afei ebinom de nhoma no kɔma asafo ahorow; wɔkɔ araa kodu nkuraase tuu.\n15 Ebinom reyɛ nnwuma bi de boa yɛn sɛnea ɛbɛyɛ a yɛde yɛn adwene nyinaa besi asɛmpaka adwuma no so wɔ yɛn asafo mu. Ɛho nhwɛso bi ni: Ebinom atu wɔn ho ama resisi Ahenni Asa ne Nhyiam Asa, ebinom nso reboa wɔn a atoyerɛnkyɛm ato wɔn anaa wɔyare. Afoforo nso yɛ amansin ne amantam nhyiam ho ntotoe; ebinom nso kyerɛ ade wɔ asafo no sukuu ahorow mu. Nneɛma pii na anuanom tu wɔn ho yɛ a yenhu; kakraa bi pɛ na yɛabobɔ so. Dɛn nti na wɔyɛ saa nnwuma yi nyinaa? Wɔyɛ saa sɛnea yebetumi aka asɛmpa no, sɛnea ɛbɛyɛ a yɛn ase betim wɔ nokware no mu, ne sɛnea nokware som bɛkɔ nkan. So Yehowa ahyehyɛde no fã a ɛwɔ asase so no de nneɛma a ehia koraa no redi kan? Yiw, yebetumi aka saa!\nSUASUA YEHOWA AHYEHYƐDE NO\n16. Dɛn na mubetumi de ayɛ mo abusua som anaa kokoam adesua?\n16 Ɛyɛ a wugye bere susuw nea Yehowa ahyehyɛde no reyɛ ho? Sɛ ebinom reyɛ abusua som anaa wɔn ankasa resua ade a, wosusuw ahyehyɛde no ho. Wɔyɛ nhwehwɛmu sua Yehowa ahyehyɛde no ho ade kɔ akyiri, na wodwinnwen nea wɔresua no ho. Sɛ wugye bere sua anisoadehu a Yesaia, Hesekiel, Daniel, ne Yohane nyae no a, wubehu sɛ ɛyɛ anika paa. Afei nso yehu ahyehyɛde no ho nsɛm pii wɔ nhoma a wɔato din Jehovah’s Witnesses—Proclaimers of God’s Kingdom ne asafo nhoma foforo ne DVD ahorow mu.\n17, 18. (a) Mfaso bɛn na woanya afi nsɛm a yɛasusuw ho yi so? (b) Nsɛm bɛn na ɛsɛ sɛ yebisa yɛn ho?\n17 Sɛ yedwinnwen nea Yehowa nam n’ahyehyɛde no so reyɛ ho a, ɛbɛboa yɛn. Momma yensi yɛn bo sɛ yɛde yɛn adwene besi nneɛma a ehia koraa no so sɛnea Yehowa ahyehyɛde no yɛ no. Eyi bɛhyɛ yɛn den ma yɛn nso yɛaka asɛm a Paulo kae yi bi: “Yɛmpa abaw esiane ɔsom adwuma a wɔahu yɛn mmɔbɔ ama yɛn nsa aka yi nti.” (2 Kor. 4:1) Paulo hyɛɛ ne nuanom Kristofo nkuran sɛ: “Mommmrɛ papayɛ mu, na sɛ yɛampa abaw a, yebetwa so aba bere a ɛsɛ mu.”—Gal. 6:9.\n18 Sɛ wohwɛ w’asetenam anaa w’abusua mu a, wubetumi de wo nsa asi wo bo aka sɛ mode nneɛma a ehia koraa no redi kan? Anaa wohwɛ a ehia sɛ moyɛ nsakrae? Wubetumi atwitwa nneɛma so wɔ w’asetenam na woanya bere pii ayɛ asɛnka adwuma no? Adesua a edi hɔ no, yɛbɛhwɛ nneɛma anum a ɛbɛboa yɛn ma yɛne Yehowa ahyehyɛde no abɔ anan.


Ahotoso ne nkwagye dwom (1-21)\nYah Yehowa ne daa Botan no (4)\nAsaase sofo besua adetrenee (9)\n“W’awufo benya nkwa” (19)\nMonkɔhyɛ mpia mu na momfa mo ho nsie (20)\n26 Ɛda no, wɔbɛto dwom yi+ wɔ Yuda asaase so:+ “Yɛwɔ kurow a ɛyɛ den.+ Ɔde nkwagye ayɛ n’afasu ne n’akoban.*+ 2 Mummue apon no+ mma ɔman trenee no mmra mu,Ɔman a edi nokware no. 3 Wɔn a wɔde wɔn ho to wo so koraa no,* wobɛbɔ wɔn ho ban;Wobɛma wɔn asomdwoe daa,+Efisɛ wo na wɔde wɔn ho to wo so.+ 4 Momfa mo ho nto Yehowa so daa,+Efisɛ Yah* Yehowa ne daa Botan no.+ 5 Wɔn a wɔte baabi a ɛwɔ soro, kurow a ɛkorɔn no mu no, wabrɛ wɔn ase. Wama ahwe ase,Wama ahwe fam,Wama ahwe mfuturu mu. 6 Nan betiatia so,Abrɛfo nan, ahiafo anammɔn.” 7 Ɔtreneeni kwan yɛ tẽẽ.* Esiane sɛ woteɛ nti,Wobɛma ɔtreneeni kwan so ada so. 8 O Yehowa, bere a yɛnam w’atemmu kwan so no,Yɛn ani da wo so. Yɛn* ani agyina wo din ne wo nkae.* 9 Edu anadwo a, me nipadua* nyinaa ani gyina wo,Na me honhom kɔ so hwehwɛ wo;+Efisɛ wubu asaase atɛn a,Asaase sofo sua adetrenee.+ 10 Sɛ wɔdom ɔbɔnefo mpo a,Ɔrensua adetrenee.+ Trenee asaase so mpo, obedi amumɔyɛsɛm,+Na ɔrenhu Yehowa kɛseyɛ.+ 11 O Yehowa, woama wo nsa so, nanso wonhu.+ Wobehu sɛnea wode ahokeka di ma wo man, na wɔn ani bewu. Yiw, wo gya bɛhyew w’atamfo. 12 O Yehowa, wobɛma yɛn asomdwoe,+Efisɛ biribiara a yɛayɛ biara,Wo na woayɛ ama yɛn. 13 O Yehowa yɛn Nyankopɔn, w’akyi no, atumfo bi nso adi yɛn so,+Nanso wo nko ara na yɛbɛbɔ wo din.+ 14 Wɔawuwu, na wɔrentena ase. Wɔyɛ awufo a wonni tumi biara; wɔrensɔre.+ Efisɛ wode w’ani asi wɔn so Sɛ wobɛsɛe wɔn na wɔn din ayera. 15 O Yehowa, woama ɔman no ayɛ kɛse,Woama ɔman no ayɛ kɛse;Woahyɛ wo ho anuonyam.+ Woatrɛw asaase no ahye nyinaa mu kɔ akyirikyiri.+ 16 O Yehowa, bere a wohuu amane no, wɔdan baa wo nkyɛn;Bere a woteɛɛ wɔn so no, wɔbɔɔ mpae besebesee wɔn ano.+ 17 Sɛnea ɔpemfo a awo aka noTe awo mu yaw* na ɔteɛteɛ mu no,Saa ara na wo nti yɛayɛ, O Yehowa. 18 Yenyinsɛnee, yɛtee awo mu yaw,*Nanso ɛte sɛ nea yɛawo mframa. Yɛmfaa nkwagye mmaa asaase no so, Na wɔnwoo obiara sɛ ɔntena asaase no so. 19 “W’awufo benya nkwa. M’afunu* bɛsɔre.+ Monsɔre na mommɔ ose,Mo a mote mfuturu mu!+ Wo bosu te sɛ anɔpa bosu,*Na asaase bɛma awufo a wonni tumi biara no aba nkwa mu.* 20 Me man, monkɔ, monkɔhyɛ mo mpia muNa monto mo apon mu wɔ mo akyi.+ Momfa mo ho nsie kakraNkosi sɛ abufuhyew no betwam.+ 21 Hwɛ! Yehowa fi ne tenabea rebaAbɛma asaase no sofo abu wɔn bɔne ho akontaa,Na asaase no bɛma ne mogyahwiegu ada adiNa ɛrenkata wɔn a wɔakum wɔn no so bio.”\n^ Ebetumi nso akyerɛ, “Wɔn a wɔn koma si pi no.”\n^ Anaa “pɛpɛɛpɛ.”\n^ Kyerɛ sɛ, ma wɔnkae Onyankopɔn ne ne din anaa ma nkurɔfo nhu Onyankopɔn ne ne din.\n^ Nt., “Afunu a ɛyɛ me dea.”\n^ Ebetumi nso akyerɛ, “nwura (ɛfan) so bosu.”\n^ Anaa “Na asaase bɛwo awufo a wonni tumi biara no.”


KENKAN WƆ Afrikaans Albanian Alur Amharic Amis Arabic Armenian Armenian (West) Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nPO SO hyɛn no kogyinaa Belfast Lough suhyɛn gyinabea hɔ. Afei, ɛhyɛn no mufo kakra a wogyinagyina hyɛn no abrannaa so tow wɔn ani a, mmepɔw a ɛso nwura ayɛ frɔmfrɔm na egu hɔ yi. Ná anɔpawia hann atɔ so ma ayɛ fɛfɛɛfɛ. Ná ɛyɛ May 1910. Ná Charles T. Russell ka ɛhyɛn no mufo ho. Wei ne nea ɛto so nnum a na ɔreba Ireland. Onua Russell hui sɛ wɔrehyehyɛ po so hyɛn akɛse mmienu wɔ mpoano hɔ. Po so hyɛn mmienu no, baako din de Titanic a akyiri yi ɛmemee no; nea na ɛka ho no din de Olympic. * Ná Bible Asuafo dumienu gyinagyina po so hyɛn gyinabea hɔ rebehyia no.\nBɛyɛ mfe 20 a na atwam no, na Onua Russell repɛ ɔkwan pa a ɔbɛfa so atrɛw asɛmpa no mu akɔ wiase nyinaa. Osii gyinae sɛ Amerika akyi no, obetutu akwan akɔ aman foforo so. Ne nsrahwɛ a edi kan no, ɔkɔɔ Ireland July 1891. Bere a Onua Russell te po so hyɛn a ne din de City of Chicago mu no, ɔhwɛɛ owia a na ɛrekɔtɔ wɔ Queenstown mpoano. Ná Onua Russell awofo aka akyerɛ no sɛ wɔn nkyi fi Ireland, na ɛbɛyɛ sɛ saa bere yi ɔkaee nea na n’awofo aka afa wɔn man yi ho no. Bere a Onua Russell ne wɔn a wɔka ne ho faa nkurow a emu tew ne nsase a ɛyɛ fɛ no so no, wohui sɛ afuw no “ahoa, na bere aso sɛ wotwa.”\nOnua Russell kɔɔ Ireland mpɛn nson. Anigye a nkurɔfo nyae wɔ ne nsrahwɛ a edi kan no mu no, ɛmaa nnipa ɔhaha kotiee ne kasa wɔ ne nsrahwɛ ahorow a ɔkɔe akyiri yi no. Ɛtɔ da mpo a na mpempem kotie no. Eduu ne nsrahwɛ a ɛto so mmienu wɔ May 1903 no, na wɔbɔ baguam kasa a wɔma wɔ Belfast ne Dublin no ho dawuru wɔ ɛhɔnom atesɛm nkrataa mu. Russell kaa ne nsrahwɛ no ho asɛm sɛ, “atiefo no wɛn wɔn aso tiee” ɔkasa no. Ná ɔkasa no asɛmti ne, “Bɔhyɛ a Wɔde Ntanka Taa Akyi.” Ná ɔkasa no fa Abraham gyidi ne nhyira a adesamma benya daakye ho.\nEsiane sɛ nnipa pii kyerɛɛ asɛmpa no ho anigye wɔ Ireland nti, nsrahwɛ a ɛto so mmiɛnsa a Russell kɔe wɔ Europa no, ɔsan kɔɔ Ireland. Anuanom mmarima nnum kohyiaa Russell wɔ Belfast po so hyɛn gyinabea hɔ. Ná ɛyɛ afe 1908 anɔpa bi wɔ April mu. Saa da no anwummere no, “nnipa bɛyɛ 300 a wɔn adwenem da hɔ” kotiee baguam kasa a na wɔabɔ ho dawuru no. Ná ɔkasa no asɛmti ne “Satan Ahenni a Wobetu Agu.” Ná ɔsɔretiafo bi wɔ atiefo no mu, na Bible Asuafo no yɛɛ ntɛm de Kyerɛwnsɛm no dii dwuma yiye boaa no. Ná Owura O’Connor yɛ YMCA kyerɛwfo. Ná ɔyɛ ɔsɔretiafo, na na wasi ne bo paa sɛ ɔbɛma atiefo a wɔn dodow boro 1,000 no asɔre atia Bible Asuafo no wɔ Dublin. Ekosii sɛn?\nWo deɛ, yɛnkɔ yɛn akyi kakra na yentwa nea ɛbɛyɛ sɛ ɛkɔɔ so wɔ saa nhyiam no ase ho mfonini wɔ yɛn adwenem nhwɛ. Ná wɔabɔ baguam kasa bi ho dawuru wɔ The Irish Times atesɛm krataa mu. Ɔbarima bi a ɔpɛ sɛ ohu nokware a ɛwɔ Bible mu yɛɛ n’adwene sɛ ɔbɛkɔ akotie bi. Ná nnipa ahyɛ asa kɛse no so mã, enti ɔbrɛe ansa na ɔrenya baabi atena. Ɔwɛnee n’aso tiee ɔkasafo no. Ná ɔkasafo no hyɛ atade nguguso tenten tuntum; na ne ti nhwi ne n’abɔgyesɛ yɛ fitaa. Bere a ɔkasafo no rema ɔkasa no, na ɔredi akɔneaba wɔ asɛnka gua no so retoto ne nsa. Ɔfa kyerɛwsɛm biara a, na ɔtɔ ne bo ase kyerɛkyerɛ mu yiye, enti ɛmaa ɔbarima no tee nokware a ɛwɔ Bible mu no ase. Ɛwom sɛ ɔkasafo no amfa akasam anni dwuma deɛ, nanso obiara a ɔwɔ asa no so baabiara tee ne kasa no. Atiefo no yɛɛ komm tiee no dɔnhwerew baako ne fã. Bere a eduu nsɛmmisa ne mmuae so no, O’Connor ne ne nnamfo, ne ɔkasafo no dii anobaabae. Nanso ɔkasafo no de Bible kyerɛkyerɛɛ n’asɛm no mu yiye. Atiefo no bɔɔ wɔn nsam de kyerɛe sɛ nkyerɛkyerɛmu a ɔkasafo no de ama no tɔ asom. Bere a emu dwoe no, ɔbarima a na n’ani agye asɛmpa no ho no kɔɔ anuanom nkyɛn kosuaa nneɛma pii. Nnipa a wɔde wɔn ani huu nea ɛkɔɔ so no bɔɔ amanneɛ sɛ, saa kwan yi na nnipa pii faa so huu nokware no.\nMay 1909 no, Onua Russell fii n’akwantu a ɛto so nnan ase. Ɔfaa po so hyɛn Mauretania wɔ New York, na na Onua Huntsinger a ɔyɛ ɔkyerɛwfo no ka ne ho. Enti bere a wɔte po so hyɛn mu retu kwan no nyinaa, Onua Russell kaa nsɛm a ɛbɛba Ɔwɛn-Aban mu ma Onua Huntsinger kyerɛwee. Onua Russell baguam kasa a ɔmae wɔ Belfast no, kurom hɔfo 450 na wokotiei. Wɔn mu bɛyɛ 100 annya baabi antena, enti wogyinaa hɔ tiee ɔkasa no.\nOnua C. T. Russell gyina Lusitania abrannaa so\nOnua Russell akwantu a ɛto so nnum a yɛkaa ho asɛm mfiase no, ɛno nso ɔde Bible yii wɔn a wɔne no dii anobaabae no nsɛm ano. Bere a Onua Russell maa baguam kasa wɔ Dublin wiei no, ɔsɔfo bi a wagye din a O’Connor de no baa hɔ bisabisaa nsɛm. Onua Russell de Bible maa ne nsɛmmisa no ho mmuae maa atiefo no ani gyee ho. Ɛda a edi hɔ no, Onua Russell ne wɔn a wɔka ne ho kɔforoo po so hyɛn bi a ɛfa amenade. Saa po so hyɛn no tu mmirika paa. Ɛde wɔn kɔɔ Liverpool ma wɔkɔfaa po so hyɛn a agye din a wɔfrɛ no Lusitania no kɔɔ New York. *\nWɔrebɔ baguam kasa ho dawuru wɔ The Irish Times mu, May 20, 1910\nAfe 1911 na Onua Russell tuu ne kwan a ɛto so nsia ne nson no. Ɛno nso, wɔbɔɔ baguam kasa a ɔmae no ho dawuru. April mu no, Bible Asuafo 20 a na wɔwɔ Belfast no gyee ahɔho 2,000. Wotiee baguam kasa a asɛmti ne “Owu Akyi Asetena.” O’Connor ne ɔsɔfo foforo baa Dublin bebisabisaa nsɛm. Nanso Russell de Bible yii nsɛmmisa no ano maa atiefo no bɔɔ wɔn nsam. October ne November wɔ saa afe no mu no, Bible Asuafo no kɔɔ nkurow foforo so maa nnipa pii betiee asɛmpa no. O’Connor ne basabasayɛfo 100 yɛɛ wɔn adwene sɛ wɔbɛsɛe Dublin nhyiam no bio. Nanso atiefo no de anigye taa ɔkasafo no akyi.\nƐwom sɛ Onua Russell titiriw na na ɔma baguam kasa saa bere no deɛ, nanso na onim sɛ “ɛnyɛ onipa baako na ɔyɛ biribi,” efisɛ “saa adwuma yi, ɛnyɛ onipa dea; ɛyɛ Onyankopɔn adwuma.” Ná wɔbɔ baguam ɔkasa ho dawuru ansa na wɔayɛ Baguam Nhyiam no. Wei ma wonyaa hokwan paa kyerɛkyerɛɛ nokware a ɛwɔ Kyerɛwnsɛm mu no mu. Dɛn na efii mu bae? Baguam kasa ahorow boa maa asɛmpa no mu trɛwee, na wɔtew asafo bebree wɔ nkurow pii mu wɔ Ireland.—Tete wɔ bi ka, Britain.\n^ nky. 3 Annu mfe mmienu na Titanic no memee.\n^ nky. 9 Wɔtoo topae bɔɔ Lusitania mu ma ɛmemee wɔ Ireland anafo fam mpoano wɔ May 1915 mu.\nShare Share Baguam Kasa Ahorow Maa Asɛmpa No Trɛwee Wɔ Ireland\nShare Share ƆWƐN-ABAN—NEA ADESUA NSƐM WOM February 2018\n“Eureka Drama” no Boaa Nnipa Pii Ma Wohuu Nokwasɛm a Ɛwɔ Bible Mu


“Momfa Mo Adesrɛ Nto Nyankopɔn Anim”\nƆwɛn-Aban—Nea Adesua Nsɛm Wom | September 1, 2006\nKENKAN WƆ Albanian American Sign Language Arabic Armenian (West) Bicol Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga Georgian German Greenlandic Haitian Creole Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Malayalam Maya Mizo Moore Myanmar Norwegian Oromo Ossetian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Tswana Turkish Twi Ukrainian Urdu Vietnamese\n“Momfa mpaebɔ ne nkotɔsrɛ ne aseda so mfa mo adesrɛ nto Nyankopɔn anim ade nyinaa mu.”—FILIPIFO 4:6.\n1. Hena na yetumi ne no di nkitaho, na dɛn nti na ɛyɛ nwonwa paa?\nSƐ WOSRƐ sɛ wopɛ sɛ wo ne ɔmampanyin a ɔwɔ wo man mu hyia susuw asɛm bi ho a, mmuae bɛn na wubenya? Ebia wɔn a wɔne no yɛ adwuma no bɛma wo mmuae wɔ nidi mu, nanso ɛnyɛ ade a wɔbɛma wo ne ɔmampanyin no ankasa ahyia. Nanso, Yehowa Nyankopɔn a ɔno ne amansan Hene a ɔyɛ Sodifo a ɔsen biara no nte saa koraa. Yetumi kɔ n’anim baabiara a yɛwɔ, ne bere biara a yɛpɛ sɛ yɛne no kasa no. Obetie mpae a ɛsɔ n’ani a yɛbɔ no bere nyinaa. (Mmebusɛm 15:29) Eyi yɛ ade a ɛyɛ nwonwa ankasa! So ɛnsɛ sɛ eyi ho anisɔ ka yɛn ma yɛbɔ Onii a wɔfrɛ no “mpaebɔ tiefo” ma ɛfata no mpae bere nyinaa?—Dwom 65:2.\n2. Dɛn na ɛho hia na ama Onyankopɔn atie yɛn mpaebɔ?\n2 Nanso, ebia obi bebisa sɛ, ‘Mpae bɛn na Onyankopɔn tie?’ Bible ka ade biako a ɛho hia a ɛma wotie yɛn mpaebɔ ho asɛm. Ɛka sɛ: “Gyidi nni hɔ a, obi ntumi nsɔ Onyankopɔn ani, efisɛ ɛsɛ sɛ nea ɔba ne nkyɛn no gye di sɛ ɔwɔ hɔ, na ɔyɛ wɔn a wɔn ani bere hwehwɛ no no katuafo.” (Hebrifo 11:6) Sɛnea wɔkaa ho asɛm wɔ adesua a edi eyi anim mu no, gyidi ne ade titiriw a ɛma yɛkɔ Onyankopɔn anim wɔ mpaebɔ mu. Onyankopɔn ani gye ho sɛ obetie wɔn a wɔba n’anim no mpaebɔ, nanso ɛsɛ sɛ wɔbɔ mpae no wɔ gyidi, nokwaredi, ne koma pa mu, na wɔde nnwuma pa ka ho.\n3. (a) Nneɛma bɛn na tete asomfo anokwafo no bɔɔ ho mpae a yɛn nso yebetumi aka ho asɛm wɔ yɛn mpaebɔ mu? (b) Akwan horow bɛn na yebetumi afa so abɔ mpae?\n3 Ɔsomafo Paulo hyɛɛ ne bere so Kristofo no nkuran sɛ: “Monnnwennwene biribiara nnhaw mo ho, na mmom momfa mpaebɔ ne nkotɔsrɛ ne aseda so mfa mo adesrɛ nto Nyankopɔn anim ade nyinaa mu.” (Filipifo 4:6, 7) Wɔn a wɔde wɔn haw too Onyankopɔn anim wɔ mpaebɔ mu ho nsɛm pii wɔ Bible mu. Wɔn mu bi ne Hana, Elia, Hesekia, ne Daniel. (1 Samuel 2:1-10; 1 Ahene 18:36, 37; 2 Ahene 19:15-19; Daniel 9:3-21) Ɛsɛ sɛ yesuasua wɔn nhwɛso no. Hyɛ no nsow nso sɛ Paulo nsɛm no ma yehu sɛ yebetumi abɔ mpae wɔ akwan ahorow so. Ɔkaa aseda a ɛno ne mpae a yɛde kyerɛ anisɔ wɔ nea Onyankopɔn ayɛ ama yɛn ho asɛm. Yebetumi de aseda nso ayi no ayɛ. Nkotɔsrɛ yɛ mpae a yefi ahobrɛase mu bɔ de srɛ Onyankopɔn hɔ ade. Na yebetumi asrɛ ade anaa yɛabisa ade pɔtee bi nso. (Luka 11:2, 3) Sɛ yɛfa saa akwan yi mu biara so kɔ yɛn soro Agya no anim a, otie yɛn anigye so.\n4. Ɛwom sɛ Onyankopɔn nim nea yehia de, nanso dɛn nti na ɛsɛ sɛ yɛde yɛn adesrɛ kɔ n’anim wɔ mpaebɔ mu?\n4 Ebinom bebisa sɛ, ‘So Yehowa nim nneɛma a ehia yɛn nyinaa?’ Yiw, onim. (Mateo 6:8, 32) Ɛnde, dɛn nti na ɔhwehwɛ sɛ yɛde yɛn adesrɛ kɔ n’anim? Susuw nhwɛso yi ho hwɛ: Fa no sɛ sotɔɔ wura bi pɛ sɛ ɔde akyɛde bi ma wɔn a wɔtɔ ne nneɛma. Sɛ wɔn a wɔtɔ ne nneɛma no nsa bɛka n’akyɛde no bi a, gye sɛ wɔkɔ ne nkyɛn kogye. Wɔn a wɔmpɛ sɛ wɔkɔ ne nkyɛn no da no adi sɛ wɔn ani nnye akyɛde no ho ankasa. Saa ara na sɛ yɛamfa yɛn adesrɛ ankɔ Onyankopɔn anim wɔ mpaebɔ mu a, na ɛkyerɛ sɛ yɛn ani nnye nea Yehowa de ma yɛn no ho. Yesu kae sɛ: “Mummisa na mo nsa bɛka.” (Yohane 16:24) Sɛ yɛyɛ saa a, yɛda no adi sɛ yɛde yɛn ho to Onyankopɔn so.\nƆkwan Bɛn so na Ɛsɛ sɛ Yɛkɔ Onyankopɔn Anim Wɔ Mpaebɔ Mu?\n5. Dɛn nti na ɛsɛ sɛ yɛbɔ mpae wɔ Yesu din mu?\n5 Yehowa nhyehyɛɛ mmara katee wɔ ɔkwan a ɛsɛ sɛ yɛfa so bɔ mpae ho. Nanso, ɛsɛ sɛ yehu ɔkwampa a yɛfa so kɔ Onyankopɔn anim a wɔakyerɛkyerɛ mu wɔ Bible mu no. Sɛ nhwɛso no, Yesu kyerɛkyerɛɛ n’akyidifo no sɛ: “Biribiara a mubebisa Agya no ɔde bɛma mo wɔ me din mu.” (Yohane 16:23) Enti, ɛsɛ sɛ yɛbɔ mpae wɔ Yesu din mu, na yegye tom sɛ Yesu nkutoo na nnipa nam no so benya Onyankopɔn nhyira.\n6. Sɛ yɛbɔ mpae a, so ɛsɛ sɛ yegyina hɔ anaa yɛkotow?\n6 Sɛ yɛbɔ mpae a, so ɛsɛ sɛ yegyina hɔ anaa ɛsɛ sɛ yɛkotow? Bible nkyerɛ nea ɛsɛ sɛ yɛyɛ pɔtee bere a yɛrebɔ mpae no na ama wɔatie yɛn. (1 Ahene 8:22; Nehemia 8:6; Marko 11:25; Luka 22:41) Nea ehia ne nokwaredi ne koma pa a yɛde bɛbɔ Onyankopɔn mpae.—Yoel 2:12, 13.\n7. (a) “Amen” kyerɛ dɛn? (b) Ɔkwan bɛn so na wɔde di dwuma wɔ mpaebɔ mu ma ɛfata?\n7 Na “amen” a yɛka wɔ mpaebɔ mu no nso ɛ? Kyerɛwnsɛm no ka sɛ ɛyɛ asɛm a ɛfata a yɛka de wie yɛn mpaebɔ, ne titiriw bere a yɛrebɔ mpae wɔ baguam no. (Dwom 72:19; 89:52) Nea Hebri asɛmfua ʼa·menʹ kyerɛ ankasa ne “ɛnyɛ hɔ.” McClintock and Strong’s Cyclopedia ka sɛ nea “Amen” a yɛka de wie mpaebɔ kyerɛ ne sɛ “yegye nea yɛaka no tom, na yɛsrɛ sɛ ɛnyɛ hɔ.” Enti sɛ obi ka “Amen” de wie ne mpaebɔ a, na ɔrekyerɛ sɛ nea waka no fi ne komam tɔnn. Sɛ Kristoni a ogyina asafo no ananmu bɔ mpae ka “Amen” a, ɛsɛ sɛ wɔn a wɔretie no nso gye so “Amen” wɔ wɔn komam anaasɛ wɔka ma epue wɔn ano de kyerɛ sɛ wofi wɔn komam pene nsɛm a waka no so.—1 Korintofo 14:16.\n8. Ɔkwan bɛn so na mpae bi a yɛbɔ betumi ayɛ sɛ Yakob anaa Abraham de no, na mpaebɔ a ɛte saa no bɛkyerɛ dɛn wɔ yɛn fam?\n8 Mmere bi wɔ hɔ a Onyankopɔn betumi ama kwan ama yɛakyerɛ sɛnea yɛn asɛm bi a yɛrebɔ ho mpae ho hia yɛn kɛse. Ebia a ɛho behia sɛ yɛyɛ yɛn ade te sɛ Yakob a ɔtraa ase tete no a ɔne ɔbɔfo bi dii aperepere anadwo mũ nyinaa sɛnea ɛbɛyɛ a obenya nhyira bi no. (Genesis 32:24-26) Anaasɛ ebia yɛn nsɛm tebea bi bɛhwehwɛ sɛ yɛyɛ yɛn ade te sɛ Abraham a ɔsrɛɛ Yehowa mpɛn pii maa Lot ne atreneefo bi a na wɔwɔ Sodom no. (Genesis 18:22-33) Yɛn nso yebetumi agyina Yehowa atɛntrenee, n’adɔe, ne ne mmɔborohunu so asrɛ no nneɛma bi a ɛho hia yɛn saa ara.\nDɛn na Yebetumi Asrɛ Wɔ Yɛn Mpaebɔ Mu?\n9. Sɛ yɛbɔ mpae a, dɛn na ɛsɛ sɛ ɛyɛ ade a ehia yɛn titiriw?\n9 Kae sɛ Paulo kae sɛ: ‘Momfa mo adesrɛ nto Nyankopɔn anim ade nyinaa mu.’ (Filipifo 4:6) Enti, ɛkame ayɛ sɛ yebetumi abɔ yɛn asetra mu biribiara ho mpae. Nanso, ɛsɛ sɛ yedi kan bɔ nneɛma a ɛfa Yehowa ho no ho mpae. Daniel yɛɛ nhwɛso pa wɔ eyi mu. Bere a wɔtwee Israelfo aso wɔ bɔne a wɔyɛe ho no, Daniel srɛɛ Yehowa sɛ onhu wɔn mmɔbɔ. Ɔkae sɛ: “Ntwentwɛn wo nan ase, ma ensiane wo, me Nyankopɔn ara nti, na wo din na wɔabɔ.” (Daniel 9:15-19) So yɛn nso yɛn mpaebɔ da no adi sɛ Yehowa din a ɛho bɛtew ne ne n’apɛde a ɛbɛyɛ hɔ ne ade a ehia yɛn titiriw?\n10. Yɛyɛ dɛn hu sɛ ɛfata sɛ yɛbɔ nneɛma a yɛn ankasa hia ho mpae?\n10 Ɛfata nso sɛ yɛbɔ nneɛma a yɛn ankasa hia ho mpae. Sɛ nhwɛso no, yebetumi abɔ mpae asrɛ Onyankopɔn sɛ ɔmma yɛnte ne ho nsɛm a emu dɔ ase sɛnea odwontofo no yɛe no. Ɔbɔɔ mpae sɛ: “Ma minhu mu, na madi wo mmara so, na mede me koma nyinaa medi so.” (Dwom 119:33, 34; Kolosefo 1:9, 10) Yesu “de adesrɛ ne nkotɔsrɛ baa Nea na obetumi agye no afi owu mu no anim.” (Hebrifo 5:7) Ɔnam saayɛ so daa no adi sɛ sɛ yehyia asiane anaa sɔhwɛ bi a, ɛfata sɛ yɛsrɛ ahoɔden fi Onyankopɔn hɔ. Bere a Yesu rekyerɛ n’akyidifo no sɛnea wɔbɔ mpae no, ɔde nneɛma a wɔn ankasa hia te sɛ bɔne fafiri ne sɛnea wobenya wɔn daa daa aduan kaa ho.\n11. Ɔkwan bɛn so na mpaebɔ betumi aboa yɛn ma yɛagyina sɔhwɛ ano?\n11 Wɔ saa Awurade Mpaebɔ no mu no, Yesu de adesrɛ yi kaa ho sɛ: “Mfa yɛn nkɔ sɔhwɛ mu, na mmom gye yɛn fi ɔbɔnefo no nsam.” (Mateo 6:9-13) Akyiri yi, ɔde afotu mae sɛ: “Monkɔ so nwɛn na mommɔ mpae na moankɔ sɔhwɛ mu.” (Mateo 26:41) Sɛ yehyia sɔhwɛ a ɛsɛ sɛ yɛbɔ mpae. Nneɛma bi betumi asɔ yɛn ahwɛ wɔ adwumam anaa sukuu mu a ebetumi ama yɛabu yɛn ani agu Bible mu afotu so. Ebia wɔn a wɔnyɛ Adansefo bɛka akyerɛ yɛn sɛ yɛne wɔn nkɔyɛ nneɛma bi a ɛmfata sɛ Kristoni yɛ. Wobetumi aka akyerɛ yɛn sɛ yemmu ɔbra bɔne bi. Ɛyɛ papa sɛ yetie Yesu afotu no na yɛbɔ mpae wɔ mmere a ɛtete saa mu. Ɛsɛ sɛ yɛsrɛ Onyankopɔn sɛ ɔmmoa yɛn mma yennyina sɔhwɛ ano. Na ɛsɛ sɛ yɛyɛ saa bere a yennya nhyiaa sɔhwɛ ne bere a sɔhwɛ ankasa ato yɛn no sɛ ɔmmoa yɛn na yɛanhwe ase.\n12. Nneɛma a ɛtaa de dadwen ba bɛn na ebetumi aka yɛn ma yɛabɔ mpae, na dɛn na yebetumi ahwɛ kwan sɛ Yehowa bɛyɛ?\n12 Nhyɛso ne dadwen ahorow to Onyankopɔn asomfo a wɔwɔ hɔ nnɛ. Ɔyare ne adwennwen na ɛtaa de dadwen no mu fa kɛse no ara ba. Abɔnefosɛm a atwa yɛn ho ahyia nso ma yɛn ho yeraw yɛn. Sikasɛm mu ahokyere ma ɛyɛ den ma yɛn sɛ yebenya nneɛma a yehia wɔ yɛn asetra mu. Hwɛ sɛnea ɛyɛ awerɛkyekye sɛ yebehu sɛ Yehowa tie n’asomfo a wɔde saa nneɛma yi ba n’anim wɔ mpaebɔ mu no! Dwom 102:17 ka Yehowa ho asɛm sɛ: “Wadan n’ani akyerɛ onnibie mpaebɔ, na wampo wɔn mpaebɔ.”\n13. (a) Nneɛma a ehia yɛn bɛn na ɛfata sɛ yɛbɔ ho mpae? (b) Ma osuahu bi a ɛfa mpaebɔ a ɛte saa ho.\n13 Nokwarem no, ɛyɛ papa sɛ yɛbɔ biribiara a ɛka ɔsom a yɛde ma Yehowa anaa yɛne ne ntam abusuabɔ no ho mpae. (1 Yohane 5:14) Sɛ ɛsɛ sɛ wusi gyinae fa aware, adwuma, anaa wo som adwuma a wobɛtrɛw mu ho a, ntwentwɛn wo anan ase sɛ wode bɛkɔ Onyankopɔn anim wɔ mpaebɔ mu ahwehwɛ n’akwankyerɛ. Sɛ nhwɛso no, na ababaa bi a ɔwɔ Philippines pɛ sɛ ɔyɛ bere nyinaa som adwuma. Nanso, na onni adwuma a ɔbɛyɛ de ahwɛ ne ho. Ɔkae sɛ: “Memeneda bi, mebɔɔ Yehowa mpae wɔ akwampae adwuma no ho. Saa da no ara, bere a na mewɔ asɛnka mu no, memaa ababaa bi nhoma. Ababaa no kaa asɛm bi ma me ho dwiriw me. Ɔkae sɛ: ‘Dwoda anɔpa kɔ me sukuu mu ansa na wobɛkɔ baabi a, woakɔ.’ Mibisaa no sɛ, ‘Dɛn ntia?’ Ɔka kyerɛɛ me sɛ wɔpɛ obi ma wayɛ adwuma bi anim anim yi ara. Mekɔe, na wɔfaa me saa da no ara. Asɛm no yɛɛ me nwonwa paa.” Adansefo pii a wɔwɔ wiase nyinaa anya osuahu a ɛtete saa. Enti ntwentwɛn wo anan ase sɛ wode wo komam asɛm bɛkɔ Onyankopɔn anim wɔ mpaebɔ mu!\nSɛ Yɛayɛ Bɔne Bi Nso Ɛ?\n14, 15. (a) Sɛ obi ayɛ bɔne mpo a, adɛn nti na ɛnsɛ sɛ ogyae mpae bɔ? (b) Sɛ onii no ankasa bɔ mpae wie a, dɛn bio na obetumi ayɛ na aboa no ma wasiesie ɔne Onyankopɔn ntam?\n14 Ɔkwan bɛn so na mpaebɔ betumi aboa obi a wayɛ bɔne? Aniwu nti ebinom a wɔayɛ bɔne mmɔ mpae. Nanso, nyansa nnim sɛ yɛbɛyɛ saa. Mfatoho bi ni: Obi a ɔyare nim sɛ ɛsɛ sɛ ɔka ne haw nyinaa kyerɛ oduruyɛfo. Nanso, sɛ fɛre nti wanka dekode a ɛhaw no pɔtee no ankyerɛ oduruyɛfo no a, yare no betumi akum no! Saa ara na obi a wayɛ bɔne na ɛyɛ no aniwu sɛ ɔbɛka akyerɛ Onyankopɔn wɔ mpaebɔ mu no betumi asɛe n’asɛm koraa. Ɛnsɛ sɛ bɔne a yɛayɛ ho aniwu nti, yegyae sɛ yɛbɛbɔ Yehowa mpae. Nokwarem no, Onyankopɔn to nsa frɛ wɔn a wɔayɛ bɔne a anibere wom no sɛ wɔmmra n’anim wɔ mpaebɔ mu. Odiyifo Yesaia ka kyerɛɛ ne bere sofo a wɔayɛ bɔne no sɛ wɔnkɔ Yehowa nkyɛn, “na ne firi a ɔde befiri dɔɔso.” (Yesaia 55:6, 7) Nanso, ɛsɛ sɛ yɛn ankasa di kan brɛ yɛn ho ase, gyae bɔne no, na yenu yɛn ho nokwarem na ama yɛatumi ‘asrɛ Yehowa.’—Dwom 119:58; Daniel 9:13.\n15 Sɛ yɛyɛ bɔne a, ade foforo bi wɔ hɔ a ɛho hia a enti ɛsɛ sɛ yɛbɔ mpae. Osuani Yakobo ka kyerɛ obi a wayɛ bɔne a ɔpɛ sɛ osiesie ɔne Onyankopɔn ntam no sɛ: “Ɔmfrɛ asafo no mu mpanyimfo na wɔmmɔ mpae mma no . . . na Yehowa bɛma no so.” (Yakobo 5:14, 15) Nea edi kan no, ɛsɛ sɛ onii no ankasa ka ne bɔne kyerɛ Yehowa wɔ mpaebɔ mu, na obetumi nso aka akyerɛ mpanyimfo no ma wɔabɔ mpae ama no. Eyi bɛboa no ma wasiesie ɔne Onyankopɔn ntam.\nSɛnea Wobua Mpaebɔ\n16, 17. (a) Ɔkwan bɛn na Yehowa fa so bua mpaebɔ? (b) Osuahu ahorow bɛn na ɛkyerɛ sɛ mpaebɔ ne asɛnka adwuma no wɔ abusuabɔ?\n16 Ɔkwan bɛn so na wobua mpaebɔ? Mpaebɔ bi wɔ hɔ a, wobua no ntɛm ma yehu. (2 Ahene 20:1-6) Ebia mpaebɔ afoforo ho mmuae begye bere kakra, na ɛbɛyɛ den sɛ yebehu ɔkwan a wɔfaa so buae no. Ɛtɔ mmere bi a ɛho behia sɛ yɛkɔ so de yɛn ahiasɛm bi to Onyankopɔn anim te sɛ okunafo bi a ɔkɔɔ so de n’adesrɛ too ɔtemmufo bi anim a ɛho asɛm wɔ Yesu mfatoho no mu no. (Luka 18:1-8) Nanso, yebetumi anya awerɛhyem sɛ sɛ yɛbɔ mpae ma ɛne Onyankopɔn apɛde hyia a, Yehowa renka nkyerɛ yɛn da sɛ: “Gyae me haw.”—Luka 11:5-9.\n17 Yehowa nkurɔfo ahu mpɛn pii sɛ wɔabua wɔn mpaebɔ. Yɛtaa nya osuahu yi wɔ asɛnka adwuma no mu. Sɛ nhwɛso no, na Kristofo mmea baanu bi a wɔwɔ Philippines rekyekyɛ Bible ho nhoma wɔ akuraa bi ase. Bere a wɔde nhomawa no bi maa maame bi no, osui. Maame no kae sɛ: “Nnɛra anadwo mebɔɔ Onyankopɔn mpae sɛ ɔnsoma obi ma ɔmɛkyerɛkyerɛ me Bible no, na migye di sɛ me mpaebɔ no ho mmuae ni.” Ɛno akyi bere tiaa bi na maame no fii ase kɔɔ nhyiam ahorow no nyinaa bi wɔ Ahenni Asa so. Wɔ Asia Anafo fam ɔman foforo bi so no, na Kristoni barima bi suro sɛ ɔbɛkɔ akɔka asɛm no wɔ adan bi a wɔabɔ ho ban yiye mu. Nanso, ɔbɔɔ Yehowa mpae nyaa akokoduru na ɔkɔɔ hɔ. Ɔbɔɔ dan no biako pon mu no, ababaa bi pue bae. Bere a onua no kaa nea enti a waba hɔ no, ababaa no fii ase sui. Ɔkae sɛ na wahwehwɛ Yehowa Adansefo araa ma wabɔ mpae sɛ Onyankopɔn mmoa no mma onhu wɔn. Onua no de anigye boaa no ma ohuu Yehowa Adansefo asafo a ɛwɔ baabi a ɔte no.\n18. (a) Sɛ yehu sɛ wɔabua yɛn mpaebɔ a, dɛn na ɛsɛ sɛ yɛyɛ? (b) Sɛ yɛbɔ mpae bere nyinaa a, awerɛhyem bɛn na yebetumi anya?\n18 Nokwarem no, mpaebɔ yɛ ade a Yehowa de adom yɛn. Yehowa ayɛ krado sɛ obetie yɛn mpaebɔ na wama yɛn ho mmuae. (Yesaia 30:18, 19) Nanso, ɛsɛ sɛ yɛde yɛn ani to fam na ama yɛahu sɛnea Yehowa bua yɛn mpaebɔ. Ebia ɛnyɛ sɛnea yɛhwɛ kwan sɛ yebenya yɛn mpaebɔ ho mmuae no na yenya bere nyinaa. Nanso, sɛ yehu biribi a ɛkyerɛ sɛ wɔabua yɛn mpaebɔ no a, ɛnsɛ sɛ yɛma yɛn werɛ fi da sɛ yɛbɛda Yehowa ase na yɛayi no ayɛ. (1 Tesalonikafo 5:18) Afei nso, kae ɔsomafo Paulo afotu yi bere nyinaa: “Momfa mpaebɔ ne nkotɔsrɛ ne aseda so mfa mo adesrɛ nto Nyankopɔn anim ade nyinaa mu.” Yiw, wo ne Onyankopɔn nkasa bere nyinaa. Sɛ woyɛ saa a, wobɛkɔ so ahu sɛ asɛm a ɔsomafo Paulo ka faa wɔn a Onyankopɔn bua wɔn mpaebɔ ho no yɛ nokware. “Nyankopɔn asomdwoe a ɛboro adwene nyinaa so no bɛbɔ mo koma ne mo adwene nsusuwii ho ban.”—Filipifo 4:6, 7.\n• Akwan bɛn na yebetumi afa so abɔ mpae?\n• Ɔkwan bɛn so na ɛsɛ sɛ yɛbɔ mpae?\n• Nneɛma bɛn na yebetumi aka ho asɛm wɔ yɛn mpaebɔ mu?\n• Ɔkwan bɛn so na mpaebɔ boa obi a wayɛ bɔne?\nMpae a yefi komam bɔ boa yɛn ma yetumi gyina sɔhwɛ ahorow ano\nYɛnam mpaebɔ so da Onyankopɔn ase, na yɛde yɛn ahiade ne yɛn adesrɛ to n’anim\nShare Share “Momfa Mo Adesrɛ Nto Nyankopɔn Anim”\nw06 9/1 kr. 27-31\nNyamesom—Mfaso Bɛn Na Ɛwɔ So?\nƆsom A Eye Ma Wo\nManya M’abusuafo Nokwaredi So Mfaso\nNnwom Nhoma no Fã a Ɛto so Anum no Mu Nsɛntitiriw\nBere a Yɛn Dɔfo Bi Agyae Yehowa Som\nSɛnea Wobɛkɔ “Mpaebɔ Tiefo” No Anim\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM September 1, 2006\nShare Share ƆWƐN-ABAN—NEA ADESUA NSƐM WOM September 1, 2006\nƆWƐN-ABAN—NEA ADESUA NSƐM WOM September 1, 2006


Nnipa a wɔkaa wɔn hyɛɛ mu wɔ Beslan Sukuu mu—‘Onyankopɔn Da So Kura Yɛn Mu’\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch English Estonian Ewe Finnish French Georgian German Greek Hebrew Hiligaynon Hungarian Iloko Indonesian Italian Japanese Kikuyu Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Myanmar Norwegian Oromo Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tok Pisin Tsonga Tswana Turkish Twi Ukrainian Urdu Vietnamese Waray-Waray Xhosa Zulu\nNATALYA ne ne babarima Aslan a wɔadi mfe nkron ne Zarina ne ne babaa Anzhelika a wɔadi mfe dumienu amoa wɔn ho hyɛ baabi. Mmofra ne mpanin bɛboro 1,000 nso te nkyɛn baabi, na nnipabɔnefo bi kurakura atuo gyina wɔn so.\nNa da no yɛ Wukuda, September 1, 2004. Na wɔabue sukuu ma awofo de wɔn mma aba sukuu bi a ɛwɔ Beslan. Ɛyɛ kurow ketewa bi a ɛwɔ Alania, Russia. Afei obiara anhu nea ɛyɛe, nnipa bɛboro 30 a wɔkurakura tuo de mmirika baa hɔ, na wɔfii ase teɛteɛm totoo atuo guu wim. Nnipabɔnefo yi kaa awofo ne wɔn mma no guu sukuu dan bi mu, na wɔde atopae hyehyɛɛ dan no ho hyiae.\nNneɛma Gyee Nsam\nAnzhelika ka wɔn a wɔwui no ho\nBɛyɛ nnansa na aban asraafo ne nnipabɔnefo no gu so retwe. Bere a asɛm yi sii no, na Natalya ne Yehowa Adansefo resua Bible. Ɔkaa sɛ: “Na memmɔɔ mpae saa da wɔ m’asetenam.”\nNá ɛyɛ ahohurubere, na na dan a wɔaka wɔn ahyɛ mu no mu ayɛ hye. Ade kyee no, nsɛmmɔnedifo no amma wɔn aduane anaa nsuo. Ne nnansa so a ɛyɛ Fida no, ebinom fii ase dwonsɔ nomee, na wɔwee nhwiren a mmofra no de abrɛ wɔn atikyafo no. Natalya kaa sɛ, “Na abarimaa bi te yɛn nkyɛn, na ɔpan ahaban baako maa me. Ɛnna me nso metee mu mmienu de fã maa Anzhelika de nea aka maa Aslan.”\nAfei deɛ, nneɛma gyee nsam. Natalya kaa sɛ: “Prɛko pɛ na topae gyaa mu, na na menyɛ nna wɔ fam. Wisie kumɔɔ hyɛɛ hɔ ma, na atuo fii ase dii ahim.” Bere a asogyafo ne nsɛmmɔnedifo no de sii ani no, Natalya ne Aslan wiawiaa fam kɔpɛɛ baabi hyɛe. Ossetiani bi a wɔfrɛ no Alan twee wɔn fii hɔ ma wɔnyaa wɔn ti didii mu. Nanso ɛnyɛ obiara na ɔnyaa no saa.\nMpanin ne mmofra pii wuwui, na Anzhelika nso hweree ne nkwa. Ɛno akyi no, Beslan kurow no dane butui; baabiara a wobɛfa biara, osu ne agyaadwo nko ara! Natalya fie ne sukuu no di nhwɛanim. Akyiri yi, aban sii sukuu dan foforo wɔ nkyɛn baabi, nanso na Aslan ntumi nkɔ hɔ. Na ɔntumi mpue nkɔdi agorɔ mpo. Natalya kaa sɛ: “Yɛsrɛɛ Yehowa sɛ ɔmmoa Aslan na ehu no mfi ne mu.” Nkakrankakra, ɔnyaa akokoduru san kɔɔ sukuu.\nAde a na ɛyɛ den ma Natalya paa ne sɛ ɔbɛkɔ Ahenni Asa so. Ɔkaa sɛ: “Sɛ me ne nnipa pii wɔ dan mu a, na ɛyɛ me sɛ nsɛmmɔnedifo rebɛtow ahyɛ yɛn so. Ɛba saa a, mebɔ mpae sɛ mma hwee nsi. Akyiri yi, megyaa Ahenni Asa so kɔ koraa. Nea ɛsan bɛtɔɔ mu koraa ne sɛ, sɛ mekae sɛ nnipa pii awuwu ma yɛanya yɛn ti adidi mu a, na agya me kɔdaanna.”\nNea Aboa Yɛn\nNatalya kaa sɛ: “Meda asafo no mufo ase sɛ wɔakɔ so aboa me abɛsi seesei. Na Ɔdansefo bi a wɔfrɛ no Tatyana bɛsra me nnansa biara. Akyiri yi mpo deɛ, ɔde Ɔdansefo bi a ɔde Ulyana kaa ne ho bae. Saa maame no nim Bible mu yie, ne yam ye, ɔwɔ ntease, na ɔkasa bɔkɔɔ. Ɔkamfoo me sɛ merebɔ me ho mmɔden paa, na merekasa nso a, ɔyɛ aso tie.\n“Seesei metumi ka nea ɛsii a mensuro, na menni ho yaw bio”\n“Ulyana maa mehuu sɛ Paulo nso huu amane wɔ Asia. Afei ɔne me kenkan ɔsomafo no asɛm a ɛwɔ 2 Korintofoɔ 1:9 no. Paul kaa sɛ: ‘Yɛtee nka yɛn mu sɛ yɛawu awie.’ Ɔsan kenkan Yesaia 40:31. Ɛhɔ ka sɛ: ‘Wɔn a wɔde wɔn ho to Yehowa soɔ no bɛnya ahoɔden foforɔ. Wɔde ntaban bɛtu sɛ akɔdeɛ.’ Kyerɛwnsɛm a ɛtete saa ne mmoa foforo a Ulyana de maa me no hyɛɛ me den ma me ne me mma no san kɔɔ Kristofo nhyiam bio. Ɛno mpo no, mekɔdu dan no mu a, na me ho yera me.”\nAkyiri yi, Zarina bɛyɛɛ Yehowa Danseni, na ɔhwɛ kwan denneennen sɛ owusɔre mu no, ɔbɛhu Anzhelika na wama no akwaaba. Saa bere no, na Onyankopɔn Ahenni anaa aban redi adeɛ, na asase so bɛyɛ fɛfɛɛfɛ kama ma asomdwoe aba baabiara. (Mateo 6:9, 10; Asomafoɔ Nnwuma 24:15) Wɔbɔɔ Natalya ne ne mma asu afe 2009 mu. Wɔda so ara te bɛn sukuu no, nanso ehu no afi wɔn mu. Natalya ka sɛ: “Seesei metumi ka nea ɛsii a mensuro, na menni ho yaw bio. Onyankopɔn da so ara kurakura yɛn mu.”\nNsɛmmɔnedifo: Bɛboro 30\nNnipa a na Wɔhyɛ Dan no Mu: Bɛboro 1,000\nWɔn a Wɔwuwui: Bɛyɛ 330\nWɔn a Wɔpirapirae: Bɛboro 700\nBible ma yehu nneɛma mmiɛnsa bi a ɛma adesamma hu amane.